Суриянинг Шарқий Ғута ҳудудидаги Ҳамурия шаҳридан одамлар ўз юкларини олиб ўтмоқдалар, 2018 йил, 15 март. 18 февраль куни Россия қўллаб-қувватлаган Сурия ва иттифоқчилар кучлари Шарқий Ғутада ҳаво ҳужумини кучайтирдилар, ўтган ҳафтада эса Дамашқ яқинидаги сўнгги мухолифат қўрғонини қайта қўлга олиш мақсадида ердан ҳам ҳужум бошланган. (Абдулмонам Эасса/АФП)\nВАШИНГТОН – 16 март, жума куни Россия Шарқий Ғутадаги фуқаролар яшовчи анклавларни ҳаводан ўққа тутишда давом этди. АҚШ ва БМТ расмийлари Кремлни Дамашқ яқинидаги мухолифатнинг сўнгги қўрғонида тузилган оташкесим шартларини бузганликда айблаб, кескин танқид қилди.\nРоссия Сурия президенти Башар Асад олиб бораётган ваҳшийликларга «шерик» бўлмоқда, чунки у оташкесим шартларини «қасддан» бузяпти, деб баёнот берди Пентагон пайшанба куни.\nАсосий шаҳар қўлга киритилганидан сўнг, Сурия ҳукумати вайрон бўлган туманни қайтариб олишга уриниши олдидан Шарқий Ғутани минглаб фуқаролар тарк этган.\n«Руслар қасддан Асад режимини чекламаслик тарафдори бўлдилар», деди Пентагон вакили Дана Вайт журналистларга. «Шу тариқа Шарқий Ғутада қирғин ҳамон давом этмоқда. Россия Асаднинг ваҳшийликлари учун маънан жавобгар ва уларга шерикдир.»\nШарқий Ғутадан кўчирилган суриялик фуқаролар 15 март куни Дамашқ яқинида режим назоратида бўлган коридордан ўтишмоқда. БМТнинг юқори мартабали расмийлари Россия ва Сурия ҳукуматини «апокалипсис»ни юзага келтиришда айблади. (Лоуаи Бешара/AFP)\nТасвирда 15 март куни сайлов тадбирларида қатнашаётган Россия президенти Владимир Путин одамлар билан ҳазил-ҳузул қилиб тургани акс эттирилган. Путин гўё унинг ҳукумати қўллаб-қувватлаган Сурия режими бегуноҳ инсонларга зарар етказаётганидан бехабардек. Ўтган бир неча ҳафта ичида, Шарқий Ғутада 1300 дан ортиқ фуқаро қурбон бўлди, уларнинг кўпчилиги заҳарли газ ҳужумлари сабаб ҳаётдан кўз юмган. (Кремль)\nШарқий Ғутанинг ал-Қадам туманидан аёллар ва болалар Идлиб ҳудудига кўчирилмоқда. (Муҳаммад ал-Беик фотосурати)\n«Асад режими бегуноҳ Сурия фуқароларини ўлдиришни бас қилиши ҳамда Шарқий Ғута ва бошқа чекка ҳудудларга зарур бўлган ёрдам аҳолига етиб боришига ижозат бериши керак, биз Россияни бу борада Асад режимига босим ўтказишга чақирамиз», деди у. «Дипломатларимизнинг зиддиятларни БМТ маъқуллаган Женева жараёни орқали ҳал қилишдаги саъй-ҳаракатларини қўллаб-қувватлаймиз.»\nЎтган ой БМТ Хавфсизлик кенгашининг 15 аъзоси бир овоздан бир ойлик оташкесимни талаб қилувчи қарорни қабул қилди. Аммо у эътиборга олинмади.\nРоссия қўллаб-қувватлаган Сурия армияси ва иттифоқчи кучлар 18 февраль куни Шарқий Ғутада шиддатли бомбардимон кампаниясини бошладилар, ундан бир ҳафта ўтиб эса қуруқликда ҳам ҳужумлар амалга оширилди.\nБегуноҳ сурияликларнинг қатли\nПайшанба куни Россия Шарқий Ғутада Асаднинг ҳарбий ҳужумини қўллаб-қувватлашда давом этишини билдирди.\n«Биз террорчиларга қарши курашни давом эттирамиз, биз уларни батамом енгамиз, уларни Шарқий Ғутадан йўқ қилиб ташлашга ёрдам берамиз, у ерда Сурия армияси бизнинг мададимиз билан ҳарбий ҳаракатлар олиб бормоқда», деди Россия ташқи ишлар вазири Сергей Лавров.\nКремль ва Асад режими мунтазам равишда мухолифатнинг ҳар қандай кўринишини «террорчилар» номи билан атайди.\nРоссия томонидан қўллаб-қувватланган ҳужум Ғутада 1300 дан ортиқ фуқарони ҳалок этди, уларнинг қарийб бешдан бири ёш болалар.\nБританиядаги Инсон ҳуқуқлари кузатувчиларига кўра, қирғин жума, 16 март куни ҳам давом этган. Шарқий Ғутадаги Кфар Батна ва Сақбага Россия уюштирган ҳаво ҳужумлари натижасида камида 57 нафар тинч фуқаро ҳалок бўлган.\nСурия ҳукуматининг Кремль кўмагида олиб борган шиддатли ҳужуми халқаро норозиликларга, хусусан БМТнинг ҳукумат «апокалипсисни» вужудга келтирмоқда, деган айбловларига сабаб бўлди.\nРоссия қўллаб-қувватловидаги Сурия режимининг ҳаво зарбалари ва қуруқликдаги ҳужумлари ўн минглаб қамалда қолган фуқароларга ўта зарур бўлган ёрдамларни тўхтатиб қўйди. Ўнлаб беморлар токсик ҳужум сабабли келиб чиқадиган нафас йўллари хасталикларига чалинганлар.\nРоссия «лаёқатсиз, ноқонуний ҳаракатларни амалга оширмоқда»\n«Россия бу ўринда ё лаёқатсиз, ёки ноқонуний ҳаракатлар қилмоқда, ёки иккиси ҳам», деди Вайт. «Россия Сурияда Ал-Қоидага алоқадор террорчиларга қарши курашмаяпти, у Асад режимини қўллаб-қувватламоқда. Россия Сурияда фуқаролик қурбонларини тўхтатиши мумкин.»\n«Сурияда ваҳшийлик ва одамларга нисбатан зулмни давом эттираётганликлари учун барча маданиятли давлатлар Эрон ва Россияни жавобгарликка чақиришлари керак», деди АҚШнинг Миллий хавфсизлик бўйича маслаҳатчиси Г. Р. МакМастер.\n«Москва ва Теҳронга жиддий сиёсий ва иқтисодий чоралар кўриш вақти келди», деди у тафсилотларга тўхталмай.\nМосква билан бир қаторда, Теҳрон ҳам Сурия режимининг асосий иттифоқчисидир.\n«Асад содир этган жиноятлари учун жазосиз қолмаслиги керак, унинг ҳомийлари ҳам бундан мустасно эмас», деди МакМастер. «Асад инсонпарварлик ёрдами етказилишини таъминлаши, оташкесим шартлари ва зиддиятларни бартараф этиш келишувларини ҳурмат қилиши учун Россия «ҳеч нарса қилгани йўқ», деб қўшимча қилди у.\nАмерика Қўшма Штатлари «агар зарур бўлса ҳаракат қилишга тайёр», деди БМТдаги АҚШ элчиси Никки Ҳалей 12 март куни БМТ Хавфсизлик кенгашида қилган нутқи давомида.\nҲалей ва МакМастер ўтган йил апрель ойида Асад кучларининг зарин гази ҳужумига жавобан АҚШ Сурия ҳарбий базасига ҳужум қилишга буйруқ берганини яна бир бор эслатиб ўтди. Газ ҳужуми 80 дан ортиқ фуқаронинг ҳаётига зомин бўлганди.\nСурияда Россия қўллаб-қувватлаган қирғин давом этар экан, президент Владимир Путин 18 март, якшанба куни бўлиб ўтадиган президент сайловлари олдидан Россия фуқароларини «виждонлари, ҳақиқат ва адолатни англаш» билан (Путин фойдасига сохталаштирилиши иддао қилинаётган) сайловда овоз беришга чорлади.


Кўрсатилаётган юридик хизматлар талабга жавоб берадими? - zarnews.uz\nКўрсатилаётган юридик хизматлар талабга жавоб берадими?\nПаст Дарғом тумани адлия бўлимида юридик хизмат фаолиятига оид қонун ҳужжатларига риоя қилиш, жисмоний ва юридик шахсларнинг мурожаатларини кўриб чиқиш, шартномавий муносабатлар ва даъво ишларини юритиш сифати юзасидан семинар ўтказилди.\nТумандаги корхона ва ташкилотлар юридик хизмати, адлия бўлими, иқтисодий суд ходимлари иштирок этган тадбирда дастлаб соҳага оид қонунчиликка киритилган қўшимча ва ўзгартишлар хусусида сўз юритилди. Қайд қилинганидек, жамиятда қонун устуворлигини таъминлаш ва қонунийликни мустаҳкамлаш ҳамда қабул қилинган қонун ҳужжатларининг мазмун-моҳиятини ижрочилар ва аҳолига етказишда соҳа ходимларининг ходимининг ўрни беқиёс.\nШунингдек, семинарда сўз олганлар шартномавий муносабатлар ва даъво ишларини юритишнинг ўзига хос жиҳатлари хусусида тўхталди. Бундан ташқари, семинар иштирокчилари томонидан юридик ва жисмоний шахсларнинг мурожаатларини кўриб чиқиш, бу борада учраётган муаммолар ва уларнинг ечимлари атрофлича муҳокама қилинди.\nТадбирда суд идоралари, адлия бўлимлари ва прокуратура органларининг ташкилотлар юридик хизматлари билан ҳамкорлиги, шу жумладан, юридик хизмат фаолиятини янада кучайтириш ва унинг самарадорлигини ошириш бўйича тегишли таклифлар билдирилди.\nПаст Дарғом тумани иқтисодий суди раиси.


Суперлигада давом этаётган саргузаштлар\n27 сентябрь, 2019, 22:02\nТеглар:Суперлига | Пахтакор | Сўғдиёна | Миржалол Қосимов | Драган Черан\nСуперлигада рўй бераётган қизиқарли воқеалар ва тафсилотлар.\nСуперлиганинг 20-тури бизга жорий мавсумдаги мамлакат чемпиони номини расман аниқлаб берди. Бунга кўра кутилганидек «Пахтакор» клуби «мавсум-2019» ғолиби сифатида тарихдан жой олди. Умуман айтганда, ушбу турда ҳам яна бир қатор қизиқарли ва эътиборга молик воқеалар ҳам кузатилди. Қуйида шулар ҳақида тўхталамиз.\n«Пахтакор» - 12 карра чемпион!\nАслида ҳам воқеалар ривожи шунга қараб кетаётганди. «Локомотив» билан ўртадаги очколар фарқи турдан-турга катталашиб бораётганди. Футболни унчалик тушунмаган инсон ҳам турнир жадвалига қараб «Пахтакор»ни чемпион деб ҳисоблаётганди ҳам. Шунчаки, ҳаммасини расмийлаштириш қолганди холос. Аксига олиб, «Локомотив» бу турда ҳам дуранг ўйнаб қўйди. Натижада «Пахтакор» ғалаба қозонса, 1-ўринни муддатидан олдин ўзиники қилиб олиши аниқ бўлиб улгурганди. Устига-устак, «Шерлар» ушбу турда ўзининг бир қатор футболчиларини берган «Металлург»га қарши тўп суришди. Очиғи, мазкур ўйинда «Пахтакор»нинг ғалабасига ҳеч кимда шубҳа қолмаганди. Кутилганидек, якуний натижа «Шерлар»нинг фойдасига – 1:2. Ўйиндан кейин эса чемпионликни нишонлашди ва айтиш керакки, бу Шота Арвеладзенинг мураббийлик фаолиятидаги дастлабки чемпионлиги ҳисобланади. Бундан ташқари, «Пахтакор» ниҳоят, «Локомотив»нинг уч йил гегемонлигига ҳам чек қўя олди. Охирги марта 2015 йили олтин медалга эга чиққач, 2016, 2017 ва 2018 йилги мавсумларда «Локомотив» чемпионликни нишонлаганди. Бунга қадар эса «Пахтакор» 1992, 1998, 2002, 2003, 2004, 2005, 2006, 2007, 2012, 2014 ҳамда 2015 йилги мавсумларда муваффақият қозонганди. Бу сафаргисини қўшиб ҳисоблаганда эса 12-чемпионликни расмийлаштиришди. Бу ҳали ҳаммаси эмас. «Пахтакор» бунга қадар Ўзбекистон Кубоги ва Лига Кубогининг ярим финалига етиб келган ва Ўзбекистон Кубогида финалга йўл олди. Энди улар ўтган йилгидек, ҳал қилувчи баҳсда яна АГМК билан куч синашишади. Умуман айтганда, «Пахтакор»да мавсумни хет-трик кўринишидаги муваффақиятлар билан якунлаш имконияти мавжуд.\n«Динамо»нинг «яшин тезлиги»да шўнғиётгани…\nБиринчи давранинг қаҳрамонларидан бирига айланган «Динамо», иккинчи давра антиқаҳрамонга айланмоқда. 20-тур доирасида самарқандликлар ўз уйида Суперлигада жон сақлаб қолиш учун курашаётган «Андижон»ни қабул қилди. Биринчи даврада Андижондаги баҳсда 2:2 ҳисобида дуранг ўйнаб, мағлубиятсиз сериясини давом эттирган «Динамо», бу сафар ўша рақибига ўз майдонида ютқазиб мағлубиятли сериясини давом эттирмоқда. Икки тур олдин жамоанинг муваффақиятсиз ўйинлари туфайли Самарқанд вилояти ҳокими «Динамо» клубининг мураббийлари ва футболчилари билан учрашиб, уларни руҳлантирганди ва бош мураббий Даврон Файзиевга ишонишини таъкидлаганди. Лекин шундан кейин ҳам жамоа яна ютқазишда давом этяпти. Натижада Файзиев барибир истеъфога чиқди ва ўрнига Тачмурод Агамуродов тайинланди. Шу тариқа, самарқандликлар 8 та ўйиндан бери фақат мағлубиятга учраб келишмоқда. «Яшин тезлиги» каби пастга шўғнишда давом этаётган «Динамо» бу кетишда антирекорд ўрнатмоқчи шекилли. Яъни, биринчи даврадаги ажойиб ўйинлар ва натижалардан кейин 18 очко билан 7-ўринни эгаллаганди. Ўша пайтларда самарқандликларнинг «иштаҳаси карнай» эди. Айниқса, 13 та ўйиннинг фақат 3 тасидагина мағлубиятга учрашганди холос. Ҳозир эса вазият қандай? Мағлубиятлари сони 10 тага етди! Қўрқинчлиси шундаки, «Динамо»ни қолган олтита ўйинда кимлар кутиб турибди? Сафарда «Навбаҳор», уйда «Пахтакор», сафарда «Сўғдиёна» билан «Металлург», уйда «Сурхон» ва яна сафарда «Насаф» билан ўйнайди. «Андижон» устози Александр Хомяков айтганидек, лигада қолиш учун курашаётган жамоалар орасида чиндан ҳам «Динамо»нинг тақвими мураккаброқ кўринмоқда. Хўш, энди Агамуродов вазиятни қанчалик ўзгартира оларкин?\n«Бухоро» Қаршидаги қора анъанасига барҳам берди\n«Бухоро» жамоасига ҳам тушуниб бўлмайди. Бир қарасанг, ўз уйида исталган рақибга ютқазаётган бўлади, яна бир қарасанг, меҳмонда асосий рақобатчисига учталаб гол ураётган ёки «Насаф»дек рақиб майдонидан ғалаба билан қайтаётган бўлади. 20-турда Қаршида кечган учрашувда кўпчилик «Бухоро»нинг мағлубиятини кутаётганди. Бироқ ҳаммаси аксинча тус олди ва «Насаф» аутсайдер жамоага ютқазиб қўйди. Бу ўйиннинг аҳамиятли жиҳати шунда бўлдики, бухороликлар чемпионат доирасида ҳали бирор марта Қаршида ғалаба қозонишмаганди. Тўғри, қайсидир йилларда «Насаф» майдонида дуранг ўйнашган. Аммо ғалабага келганда сира «Бухоро»нинг омади чопмасди. Шуни ҳисобга олганда, бу сафарги натижани балки кутилмаган ҳолат деб баҳоласак ҳам арзийди. Бундан аввалги сафар учрашувида эса Самарқандда «Динамо»ни 3:0 ҳисобида «янчиб» ташлаганди. Тожикистонлик бош мураббий Муҳсин Муҳаммадиевнинг олдига «Бухоро»ни Суперлигада сақлаб қолиш вазифаси қўйилган. Унинг бошчилигида эса ҳозирга қадар 10 та учрашувда иштирок этишди ва шундан учтасида ғалаба қозонишди. Лекин факт шуки, «Бухоро» Муҳаммадиев қўл остида Қаршидаги қора анъанасига барҳам бера олди.\n«Қўқон-1912»нинг мағлубиятсиз серияси давом этади\n«Динамо»дан фарқли ўлароқ қўқонликлар иккинчи даврага келиб «жонланишди». Ёдингизда бўлса, мавсумнинг дастлабки қисмида кетма-кет мағлубиятлар гирдобига тушиб қолишганди. Бунга эса аксарият ўйинларнинг меҳмонда ўтказилгани ҳам катта таъсир кўрсатганди, албатта. Иккинчи даврага келиб эса кутилганидек «Қўқон-1912» ўзига келди. Натижада бешинчи ўйиндирки, мағлубиятсиз сериясини давом эттириб келмоқда. Яъни, тўртта ғалаба ва битта дуранг қайд этди. Шунингдек, Кубокдаги ғалабани ҳам қўшадиган бўлсак, қўқонликлар олтита учрашувдан бери мағлубиятсиз сериясини давом эттирмоқдалар. Натижада яққол аутсайдерликдан қутулиб, турнир жадвалида 9-ўринга кўтарилиб олишди. Катта эҳтимол билан бу жамоа қийин даврни енгиб ўтди ва энди бемалол юқори ўринларни кўзласа ҳам бўлаверади.\n«Локомотив» сафарда бешта ўйиндан бери ғалаба қозона олмаяпти\nСамвел Бабаян бошқарувидаги «Локомотив» клуби ушбу мавсумга келиб чемпионлик камарини «Пахтакор»га топширди. Энди улар эгаллаб турган 2-ўрнини мустаҳкамлаш ҳақида ўйлашмоқда. Ҳозирча Бабаян «Локомотив» бошқарувида барқарорликка эриша олаётгани йўқ. Айнан шунинг учун ҳам барқарор бўлган «Пахтакор» мавсум тугашига олтита тур қолганида чемпионликни нишонлади. Шу боис «Локо» бундан буёғига фақат иккинчи ўрнини сақлаб қолиш учун курашади. 20-турда эса темирйўлчилар Қўқонда 1:1 ҳисобида дуранг қайд этишди. Эътиборлиси шундаки, бу жамоа меҳмондаги охирги бешта учрашувдан буён ғалаба қозона олмаяпти. Ҳаммаси 12-тур доирасида Самарқандда «Динамо»га қарши ўйин билан бошланди. Ўшанда «Локо» 1:2 ҳисобида ютқазди ва бош мураббий Андрей Фёдоров истеъфога чиқарилди. Сўнг иккинчи давранинг дастлабки турида Жиззахда охирги дақиқада урилган гол эвазига «Локомотив» енгилди ва бу Бабаяннинг чемпионат доирасида ушбу жамоа бош мураббийи сифатидаги дастлабки мағлубияти бўлди. 16-турда эса Термизда «Сурхон» билан аранг 1:1 ҳисобида дуранг қайд этишди. Шу зайлда «Бунёдкор» ҳамда «Қўқон-1912» майдонида ҳам ўша ҳисоб кузатилди. Қизиғи, ўтган турда «Локо» ўз уйида «Металлург» билан ҳам худди шу ҳисобда дуранг ўйнаганини ҳисобга олсак, улар кетма-кет учта беллашувдан бери фақат 1:1 ўйнашаётганига гувоҳ бўлиш мумкин.\nҚойил қолдиришда давом этаётган «Сўғдиёна»\n«Пахтакор» сингари «Сўғдиёна» жамоаси ҳам ҳали ҳамон иккинчи даврани мағлубиятсиз ўтказиб келмоқда. Бу турда улар ўз уйида «Навбаҳор»ни қабул қилишди. Аслида майдон эгалари ғалаба қозонишлари ҳам мумкин эди. Аммо Никола Милинкович пенальтидан гол ура олмади. Ўйин эса 0:0 ҳисобида тугади. Бундан олдин «Андижон»га қарши учрашувда ҳам «Сўғдиёна» голсиз дуранг ўйнаганди. Қизиғи шундаки, наманганликлар Жиззахда охирги бор 2006 йилги мавсумда ғалаба қозонишганди. Ўшанда 0:2 ҳисобида муваффақиятга эришишган. Умуман олганда, жиззахликлар иккинчи давра бошланганидан бери тўртта ғалаба ва учта дуранг қайд этишди. Жамоани бошқараётган Улуғбек Бақоев эса «Сўғдиёна»ни Осиё Чемпионлар лигаси учун тайёрлигини айтди. Яна бир гап: «Сўғдиёна»нинг кўрсатаётган ўйини ва қайд этаётган натижалари-ю, тўплар нисбатидан келиб чиқиб айтадиган бўлсак, улар ниҳоятда эҳтиёткорлик билан имкони қадар барчасини аниқ ҳисоб-китоблар ёрдамида амалга оширишга ҳаракат қилишмоқда. Бунинг устига айнан натижа улар учун энг устивор вазифага айланганини ўйинлари ва ҳисоблардан билиб олиш қийин эмас. Айниқса, рақибга қараб қандай ўйнаш кераклигини улар жуда яхши билишади. Шунинг учун «Сўғдиёна» иштирокидаги учрашувларда голлар шоуси ёки катта ҳисоблар кузатилмаяпти. Масалан, иккинчи даврадан буён улар олтита гол уришди. Бир ўйинда энг кўпи билан иккита тўп киритишмоқда. Тушуниб турганингиздек, рақибларни асосан кичик ҳисобларда енгишмоқда. Шу билан бирга ўз дарвозаси дахлсизлигини ҳам муносиб даражада ҳимоя қила олишяпти. Ҳозирча иккита тўп олиб чиқишди холос. Қолаверса, боя таъкидлаганимиздек, чемпионат бошидан бери «Сўғдиёна» рақиблар дарвозасига иккитадан ортиқ гол ургани йўқ. Ўз дарвозасидан эса кўпи билан учта тўп ўтказди. Шунингдек, жиззахликлар иштирокидаги учрашувда йирик ҳисоблар ҳам кузатилаётгани йўқ. Охирги иккита ўйиннинг 0:0 ҳисобларида тугаётгани ва ундан авввалги учта беллашувда биттадан гол ургани ҳам фикримизга исбот бўла олади. Натижа учун ўйнаётган Бақоев эса ҳозирча бунинг уддасидан чиқмоқда. Ҳозирда уларнинг тўплар нисбати тенг – 22 та гол уриб, 22 та гол ўтказишган. Муҳими, «Сўғдиёна» мағлубиятсиз юришини давом эттиряпти. Олдинлари асосан лигада жон сақлаб қолиш учун курашаётган «Сўғдиёна»ни мана шундай даражага олиб чиқа олгани учун Улуғбек Истамовичга жиззахликлар миннатдорчилик билдиришлари керак. Унинг жамоаси кам гол урадими ёки кўп гол ўтказадими, муҳими у натижа қиляпти. Ахир қачон мавсум давомида «Сўғдиёна»нинг кучли учлик учун курашганини кўргансиз?\nБиласизми, Миржалол Қосимовда энг кўп мағлубият!\nМавсум аввалида ўз олдига катта мақсадларни қўйган АГМК жамоаси бугунги кунга келиб 19 очко билан 11-ўринда боряпти. Унинг ортида эса «Динамо», «Бухоро» ва «Қизилқум» клублари бор. АГМК эса улардан бор-йўғи бир очко кўп тўплган холос. Шуни ҳисобга олганда, борган сари Миржалол Қосимов жамоаси хавфли ҳудудга яқинлашган ҳолда Суперлигада жон сақлаб қолиш учун курашаётган иштирокчилар қаторига қўшилиб қолмоқда. Янада эътиборлиси шундаки, ҳозирга қадар АГМК Миржалол Қосимов бошчилигида энг кўп мағлубиятга учраган жамоа бўлиб турибди. 20 та ўйиннинг 5 тасида ғалаба, 4 тасида дуранг ўйнаган ҳолда қолган 11 та беллашувда рақибларига ютқазган. Ҳатто, ундан пастки ўринларда бўлган – «Динамо», «Бухоро» ва «Қизилқум»да ҳам 11 та мағлубият мавжуд эмас. Негадир АГМК жамоаси ушбу мавсумда беқарор ўйинлари билан кўпроқ ёдимизда қолмоқда. Бу кетишда бир мавсумда кўп мағлубиятга учраш бўйича Қосимов антирекорд ўрнатиши ҳам ҳеч гап эмас. Боиси, одатда унинг бошқарувида бунчалик кўп мағлубият қайд этилишини кузатмасдик. Лекин бу сафар вазият бошқача. Аммо шунга қарамай, олмалиқликлар бу йил ҳам Ўзбекистон Кубоги финалига чиқишди. Шунинг учун Қосимовда мавсумни соврин билан якунлаш имконияти мавжуд.\nЧераннинг бир ўзи «Бухоро», «Динамо», «Қизилқум» ва «Андижон»дан кўп гол урган\n«Пахтакор»нинг сербиялик ҳужумчиси Драган Черан учун мавсум ажойиб руҳда ўтмоқда. Айни пайтда у 22 та гол билан энг яхши тўпурар бўлиб турибди. Яқин таъқибчилари – Ҳумоюн Муртазоев билан Зафар Полвоновда эса 11 та гол бор. Шунинг учун Черан катта эҳтимол билан жорий мавсумда тўпурарлик мақомини ўзида сақлаб қолади. Қизиғи, айрим жамоаларнинг шу кунгача киритган умумий голлари биргина Чераннинг киритган 22 та голига ҳам тенг келмайди. Масалан, ҳозиргача энг оз гол урган жамоа – «Бухоро» бўлиб турибди. Улар 20 та учрашувда рақиблар дарвозасига фақатгина 14 та тўп кирита олишган холос. «Андижон» билан «Қизилқум» эса 18 та гол урган. «Динамо» клубининг ҳисобида эса 20 та гол бор. Чераннинг биргина ўзи эса мазкур тўрттала клубдан кўра кўп гол ургани эътиборга молик. Шунингдек, «Навбаҳор», «Металлург», «Сўғдиёна» ҳамда «Сурхон» клублари Черан билан тенг равишда – 22 та гол уришган. Ҳали мавсум тугашига яна олтита тур қолганини ҳисобга олсак, Драганда яна голлари сонини ошириш имконияти катта.\nМамлакат чемпиони сунгги турнинг сунгги минутларида биргина галаба ёки биргина "гол" хисобига финал хуштаги янграгач аникланса экан, ана шунда хакикий кучли ва кизикарли чемпионат дейиш мумкин буларди.\nБу йилги чемпионатимиз менимча энг мазмунсиз, интригасиз, ракобатсиз чемпионат булиб, Пахтакор гегемонлигида утган нурсиз чемпионат булиб тарихда колади.\nХалкаро майдондаги курсатган шармандали натижаларга шу чемпионатимиздаги кузатилаётган нурсиз (улик) томошабинсиз, хеч кимга кизиги йук учрашувларни кундан-кунга сони ортиб бориши сабаб эмасмикан ??\nАгар хакикатга тик боксак хатто Ахмаджонов даврида хам сал булса хам интрига, ракобат хозиргидан анча яхши эди, хакамлар хам хато килишдан(айникса очикдан-очик) чучиб туришарди. УФА эшиклари хам хамма учун доимо очик ва шаффофрок эди.\nХозир назаримда УФА ва мухлислар уртасидаги масофа тобора узоклашаётгандек, ШАФОФФЛИК ни\nхам буй-басти анча кичкиналашдек гуё.\nХамма жамоада гап куп экан, аммо сурхонимга гап йук.\nЖамоалар хусусийлаштирилмас экан, бундай саргузаштларни кўпини кўрамиз ҳали ҳурматли муаллиф.\nSurxon bilan xoxlagan jamoni tor mor qilish mumkin super ligada bizga surxon birinchi yil shunday o'yin ko'rsati kiyingi mavsumlarda 1-pog'onaga chiqishga urunadi sherzot karimov ketgan bulsada bizda yaxshi o'yinchi kup . Bizni jamoda yaxshi fudbalist chiqishi bilan tez qochib ketadi savolim surxon jamosi mutaxasislariga\nХамма камандани езмайсизми езгандан кейин


«Бунёдкор» янги футболчиларини таништирди - Offside.uz – Offside'да бўлинг, офсайдда қолманг!\nТошкентнинг «Бунёдкор» жамоаси 2018 йилги мавсум олдидан ўз сафига қўшиб олган футболчиларини ОАВ вакилларига расман таништирди.\n«Бунёдкор» мавсумлар оралиғида ўз сафига «Металлург»нинг эндиликдаги собиқ футболчилари – Мирғиёс Сулаймонов ва Муроджон Тошматовни, шунингдек ўтган йилни «Қўқон-1912» клубида ўтказган сербиялик ҳужумчи Филип Раевацни қўшиб олганди.\nБугун ўтказилган тадбирда янги футболчилар оммавий ахборот воситалари ходимларига «Бунёдкор» вакиллари сифатида расман таништирилди. Уларга «Бунёдкор» ФК бош директори Муроджон Алиев ва бош мураббий Миржалол Қосимов жамоа либосларини тантанали равишда топширишди.\nМуроджон Тошматов 11, Мирғиёс Сулаймонов 20 ва Филип Раевац 99-рақамли футболкаларни қабул қилиб олишди.\n02/03, 17:24 0


Huvaydo турар жой мажмуаси – фаровон ҳаёт учун аъло танлов\nЯнги йилга янги режалар, катта мақсадлар билан қадам ташланади. Бу йил янги хонадонга кўчиб ўтишни ният қилаётганлар учун Huvaydo турар жой мажмуасини таклиф этамиз. Хонадонлар тайёр таъмирланган ҳолда сотувга қўйилган. Харидорларга қулай шартлар билан 18 ойлик муддатли тўлов тақдим этилади. Ҳар бир хонадонга ерости автотураргоҳидан жой СОВҒА қилинади!\nБундан ташқари мажмуа бир қанча афзалликларга эга. Huvaydo турар жой мажмуаси замонавий уй-жой учун қўйиладиган барча талабларга жавоб беради.\nКатта ва тайёр хонадонлар. Харидорларга 133 квадрат метрга эга хонадонлар таклиф этилади. Замонавий меъморий ечим, кенг йўлаклар, хонадонлардаги катта панорама деразалар каби барча жиҳатлар аҳоли қулайлиги учун яратилган. Барча хонадонлар сифатли таъмирланиб сотилмоқда ҳамда кўчиб келишга тўлиқ тайёр. Бу эса хонадон таъмирлашга кетадиган харажат ва вақтни тежайди.\nҚулай жойлашув ва кенг ҳовли. Мажмуа пойтахтимизнинг қадимий ва файзли масканларидан бири Ҳувайдо маҳалласида жойлашган. Унинг умумий майдони 20000 квадрат метрни ташкил қилиб, шундан 17000 квадрат метр майдон – ҳовли яшил майдонлари ва инфратузилма зонаси. Турар жой мажмуаси унинг марказидаги етти қаватли Huvaydo Tower ва бешта олти қаватли уй-жой биносидан иборат. Айнан Huvaydo Tower'да сўнгги хонадонлар ўз эгасини кутмоқда. Мажмуада болалар ва спорт майдончалари, дам олиш жойлари, ўриндиқлар, фаввора ва ландшафт билан бойитилган ҳовли мавжуд. Автомобил эгалари учун ерости ва ерусти автотураргоҳ жойлари бунёд этилган. Ҳудудда узлуксиз видеокузатув олиб борилади. Кириш жойида назорат пункти ўрнатилган.\nСифатли хизмат кўрсатилади. Ҳозирда мажмуадаги 90 фоиз хонадонларга аҳоли кўчиб келган. Бу ерда оиланинг барча аъзолари: катталар, қариялар ва болалар учун барча шароит яратилган. Мажмуанинг барча инфратузилмаси тўлиқ фаолият кўрсатади. ProSM бошқарув компанияси мажмуадаги уй-жой ва маиший масалаларни ҳал қилади. Шунингдек, компаниянинг мажмуа ҳудудида тозаликни сақлаш, муҳандислик тизимларида профилактика ишларини олиб бориш, лифт ва бошқа ускуналарга хизмат кўрсатиш ва бошқа вазифаларни ўз ичига олади.\nБатафсил маълумотларни қуйидаги рақам орқали ёки савдо офисига ташриф буюрган ҳолда билиб олишингиз мумкин: +99895 194-00-40


Бухорода Қозоғистон автобусининг ҳалокатга учрашига нима сабаб бўлган эди?\nБухорода Қозоғистон автобусининг ҳалокатга учрашига нима...\n06.08.2019 07:55 0 2172\nКеча, 4 августда «Бухоро-Хоразм» (Олмаота-Нукус) йўналишида ҳаракатланиб бораётган йўловчи автобус йўл чизиғидан чиқиб кетиб, ағдарилгани ҳақида хабар берилган эди. Йўл транспорт ҳодисаси оқибатида автобусда 1 нафар йўловчи шахс воқеа жойида вафот этгани, 2 нафар шахс оғир ва 8 нафар шахслар турли даражадаги тан жароҳатлари олганди.\nБухоро вилояти ИИБ ҳузуридаги тергов бошқармаси томонидан олиб борилган тезкор ҳаракатлар натижасида ҳолатга ойдинлик киритилди. «VANHOOL» русумли, KZ545 APV13 рақам белгили ушбу йўловчи автобус Қозоғистоннинг «Юг Транс Лайн» жамияти ҳайдовчиси Рустамжон Алиев бошқарувида бўлган. Р. Алиев уйқу элтиши туфайли Жондор туманидаги «Луқмон» МФЙга қарашли чўл ҳудудидан ўтувчи А-380 халқаро аҳамиятдаги йўл — Бухоро-Хоразм (Алмата-Нукус) йўналишининг 299-километрида бошқарувни йўқотган. Оқибатда автобус йўлдан чиқиб кетган ва ағдарилган.\nАвтобусда 2 нафар ҳайдовчи ва жами 46 нафар фуқаро бўлган, уларнинг 13 нафари қозоғистонлик, 33 нафари эса ўзбекистонлик бўлган.\nАвария натижасида 2008 йилда Қорақалпоғистон Республикаси, Нукус шаҳрида туғилган, вояга етмаган Арай Умурзакова воқеа жойида вафот этган. 12 нафар йўловчи эса авариядан сўнг йўловчи транспортлар орқали яшаш манзилларига кетиб қолган. Ҳозирда ушбу фуқароларнинг ҳам шахсини аниқлаш бўйича тезкор-суриштирув ишлари олиб борилмоқда.\n— Мудҳиш авария содир бўлгани ҳақидаги хабар келгач, зудлик билан етиб келинди ва жабрланганлар Газли шаҳарчасидаги шифохонага етказилди. Уларга зарур тиббий ёрдам кўрсатилди. Жабр кўрган ва аҳволи нисбатан хавотирли бўлган 12 нафар фуқаро Республика шошилинч тиббий ёрдам илмий маркази Бухоро филиалига олиб келинди. 8 нафарига шошилинч тиббий ёрдам кўрсатилиб, аҳволи ўнглангач, уйларига рухсат берилди. Қолган 4 нафар беморнинг аҳволи ўртача оғирликда бўлиб, муолажалар давом эттирилмоқда, — деди вилоят соғлиқни сақлаш бошқармаси бошлиғи Илҳом Нарзиев.\nҲолат юзасидан автобус ҳайдовчиси Р. Алиевга нисбатан Ўзбекистон Республикаси Жиноят Кодексининг 266-моддаси 2-қисми билан жиноят иши қўзғатилиб, дастлабки тергов ҳаракатлари олиб борилмоқда.\nМаълумот учун: Бухоро вилоят ҳокимлиги матбуот хизмати хабарича, вилоят раҳбари йўл транспорт ҳодисаси оқибатида жабрланганлар ҳолидан хабар олиш учун Республика шошилинч тиббий ёрдам илмий маркази Бухоро филиалига келган.


Ўзбекистон ва ШҲТ: муштарак мақсадлар йўлидаги ҳамкорлик / ADOLAT ижтимоий-сиесий газетаси\nМаълумки, ҳар бир давлат ўз миллий манфаатларидан келиб чиқиб, халқаро муносабатларга киришади. Ўзбекистон Шанхай ҳамкорлик ташкилотига аъзо бўлган даврдан буён бу ташкилот минтақадаги хавфсизлик ва барқарорликни таъминлаш, кўп томонлама ҳамкорликни ривожлантиришга хизмат қиладиган тузилма эканлигини англаган ҳолда, унинг фаол иштирокчиси бўлиб келмоқда.\nШҲТ иштирокчи давлатларига Евросиёнинг 60 фоиз ҳудуди тўғри келиб, унда ер куррасининг 25 фоиз аҳолиси яшайди, жаҳон ялпи ички маҳсулотининг тўртдан бири ишлаб чиқарилади. Ҳозирги кунга келиб, ШҲТ йирик минтақавий ташкилот сифатида олтита иштирокчи-давлатларни – Ўзбекистон, Хитой, Россия, Қозоғистон, Қирғизистон, Тожикистонни бирлаштириб, эндиликда унинг фаолияти дунё ва минтақавий жараёнларга таъсир ўтказиш салоҳиятига эга. Давлатимиз раҳбари таъбири билан айтганда, қисқа муддат ичида ШҲТ ҳозирги замон геосиёсатининг таъсирчан халқаро тузилмасига айланди.\nШҲТ кенг қамровли масалалар (хавфсизлик, иқтисодиёт, маданият, таълим) доираси билан шуғулланмоқда. Иштирокчи-давлатлар мунтазам равишда биргаликда аксилтеррор ўқувларини амалга оширмоқдалар.\n2001 йилнинг июнида ташкил этилган ШҲТда давлатимизнинг иштироки мазкур ташкилотнинг кейинги ривожланишида муҳим роль ўйнади.\nЎзбекистон ШҲТга раислик қилган даврда (2003-2004, 2009-2010 йиллар) ташкилотнинг институционал-ҳуқуқий жиҳатдан шаклланиши нуқтаи назаридан муҳим ҳужжатлар имзоланди. Бундан ташқари, Наркотик воситалар, психотроп моддалар ва уларнинг прекурсорлари ноқонуний айланишига қарши курашда ҳамкорлик тўғрисидаги битимнинг имзоланиши ҳам диққатга молик воқеа бўлди. Зеро, Битим гиёҳвандлик хавфига қарши курашда кўп томонлама ҳамкорлик учун ҳуқуқий асос яратди. 2010 йилда эса Жиноятчиликка қарши курашда ҳамкорлик тўғрисидаги битим имзоланди.\n2015 йил 11 июль куни ШҲТ раислиги навбати Ўзбекистон Республикасига ўтди. Унга қадар Ўзбекистон ташкилотга икки маротаба раислик қилган. Республикамиз ўтган давр мобайнида ШҲТ аъзоси бўлган мамлакатлар билан биргаликда жаҳон ва минтақа аҳамиятига молик муаммолар ҳал этилишида ташкилот салоҳиятини, ўзаро ҳамкорлик мувофиқлашувини янада кучайтириш, ташкилотнинг халқаро майдондаги ролини ошириш юзасидан кенг қамровли ташаббусларни рўёбга чиқариб келмоқда.\nЖумладан, 2009 йилнинг декабрида БМТ Бош Ассамблеясида БМТ ва ШҲТ ҳамкорлиги тўғрисида Резолюция қабул қилинди. Мазкур икки халқаро ташкилотлар тажрибаси ва салоҳиятининг қўшилиши халқаро ва минтақавий ҳамкорликни таъминлашнинг янги истиқболларини очиб берди.\nШунингдек, БМТ Бош котиби Пан Ги Муннинг 2010 йилнинг апрелидаги ташрифи давомида Ўзбекистон ташаббуси билан ШҲТ ва БМТ котибиятлари ўртасида Ҳамкорлик тўғрисидаги қўшма декларация қабул қилинди. Ушбу ҳужжатнинг имзоланиш маросимида БМТ раҳбари Ўзбекистоннинг ШҲТдаги раислигига юксак баҳо бериб, унинг тинчлик ва хавфсизликни таъминлаш, минтақавий ва халқаро ҳамкорликнинг кўпгина долзарб масалалар ечими учун фавқулодда муҳим эканлигини таъкидлади.\nАлбатта, ШҲТ бошқа давлат ва минтақалар манфаатларига қарши қаратилган сиёсий-ҳарбий иттифоқ бўлмай, у ўз фаолиятида доимо очиқлик тамойилига амал қилади. Шу сабабли Ҳиндистон ва Покистондек икки ядро қуролига эга давлатнинг ШҲТга аъзо бўлиши нафақат минтақада, балки сайёрамиздаги хавфсизликни таъминлашни кучайтиради.\nМарказий Осиё мамлакатларининг тинчлик, барқарорлик, фаровонлик ва осойишталик сари одимлаши кўп қиррали иқтисодий ҳамкорлик, тараққиёт эвазига таъминланиши шубҳасиз. Минтақа давлатларининг ниҳоятда бой табиий захиралари, илмий-интеллектуал салоҳияти ҳамда иқтисодий ва технологик имкониятлари муҳим инфратузилмавий лойиҳаларни амалга ошириш, савдо-сотиқ, инвестиция ва бошқа соҳаларда ШҲТнинг барча иштирокчилари манфаатларини кўзловчи, хусусан, ўзаро ҳамкорликнинг янада ривожлантирувчи муҳим омил бўла олади.\nБу жараёда юртимиз хавфсизлиги ва барқарор иқтисодий тараққиёти, халқимизнинг осуда, фаровон ҳаёти ва бунёдкорлигини таъминлаш йўлида мамлакатимиз мудофаа қудратини кучайтириш, ташқи таҳдидларнинг олдини олиш муҳим аҳамият касб этади. Президентимиз ҳам ён-атрофимизда бўлаётган воқеаларга дахлдорлик ҳисси билан яшашни бугунги кунда энг долзарб масала сифатида олдимизга қўймоқда. Бу эса хавфсизликни янада мустаҳкамлаш, ҳар қандай бало-қазоларнинг юртимизга кириб келишининг олдини олиш, чегараларимизнинг дахлсизлигини, халқимизнинг тинч-осойишта ҳаётини ҳимоя қилиш мақсадида замон талаб қиладиган зарур чораларни амалга ошириш ҳар биримизнинг вазифамизга айланишини тақозо этади.\nПрезидентимизнинг 2016 йил 21 январдаги Тошкент шаҳрида Шанхай ҳамкорлик ташкилотига аъзо давлатлар раҳбарлари кенгаши йиғилиши ҳамда Ўзбекистон Республикасининг ШҲТга раислиги доирасидаги бошқа тадбирларга тайёргарлик кўриш ва уни ўтказиш тўғрисидаги қарорига мувофиқ, мамлакатимизда ушбу йирик анжуманни юқори савияда ўтказиш учун изчил ишлар амалга оширилмоқда. Ушбу йирик халқаро анжуман олдидан, жумладан, 2016 йилнинг 8 апрелида Шанхай ҳамкорлик ташкилоти Минтақавий аксилтеррор тузилмаси (ШҲТ МАТТ) Кенгашининг навбатдаги йигирма саккизинчи мажлиси, 13-14 апрель кунлари эса Ўзбекистон Республикаси раислигида ШҲТга аъзо давлатлар Хавфсизлик кенгашлари котибларининг ўн биринчи йиғилиши бўлиб ўтди. Ўзбекистон Республикаси Президенти 14 апрель куни ШҲТга аъзо давлатлар Хавфсизлик кенгашлари раҳбарлари, шунингдек, ШҲТ Бош котиби ва ШҲТ Минтақавий аксилтеррор тузилмаси Ижроия қўмитаси директори билан учрашди.\nБундай халқаро миқёсдаги тадбирларнинг давлатимиз мустақиллигининг 25 йиллиги кенг нишонланадиган йилда ўтказилиши мустақил юртимиз тарихида катта воқеа бўлишига ишончимиз комил. Мазкур анжуман давомида ШҲТ ўн беш йиллигининг Тошкент декларацияси, ШҲТга аъзо давлатларнинг 2017-2022 йилларда гиёҳвандликка қарши стратегияси ва уни бажариш бўйича Ҳаракат дастурлари имзоланиши кутилаяпти. Бундан ташқари, Жиноятчиликка қарши курашда ҳамкорлик тўғрисидаги битимни бажариш бўйича Тадбирлар режаси ҳамда ШҲТнинг 2025 йилгача ривожланиш стратегиясини амалга ошириш режасининг тасдиқланиши ҳам мўлжалланмоқда.\nБугунги кунда ШҲТ дунёнинг энг нуфузли ва жаҳонда кечаётган жараёнларга таъсир ўтказиш салоҳиятига эга ташкилотига айланди. Шубҳасиз, ШҲТ унга аъзо давлатларга дунёнинг турли минтақалари билан иқтисодий ҳамкорлик ва интеграция учун янги истиқболларни очиб беради ва Марказий Осиёда ҳамда ўз навбатида, халқаро миқёсда хавфсизликни мустаҳкамлашга хизмат қилади.\nДолзарб қонун лойиҳалари кўриб чиқилди...\nҚонун лойиҳасининг муҳокамаси парламент қуйи палатасининг Демократик кучлар блоки ва мухолифатдаги фракциялари йиғилишларида ҳам бўлиб ўтди....


ИСЛОМ ТАРИХИДА ҲИЖРИЙ ЙИЛ - Fitrat.uz\nБош саҳифа / Ислом тарихи / ИСЛОМ ТАРИХИДА ҲИЖРИЙ ЙИЛ\nAvgust 20, 2020\tИСЛОМ ТАРИХИДА ҲИЖРИЙ ЙИЛda fikr bildirishni o'chirish 346 Кўришлар\n1441 ҳижрий йил ҳам ўз поёнига етди ва янги 1442 ҳижрий йил бошланди. Бу сана биз мусулмонлар учун нимаси билан аҳамиятли? Умар ибн Хаттоб розияллоҳу анҳунинг шундай сўзлари бор: “Ҳисоб қилинишингиздан олдин ўзингизни сарҳисоб қилинг ва амалларингиз тарозида тортилгунча ўзингиз уларга баҳо беринг”. Демак, вақт ўчлов бирлиги бўлмиш йиллар ўзимизни сарҳисоб қилишимиз, амалларимизга баҳо беришимизда жуда муҳим экан.\nҲижрий йил қачондан бошланган?\nМуҳаррам мусулмон йил ҳисоби бўйича янги йил кириб келганлигини англатади. Ҳижрий йил Пайғамбаримиз Муҳаммад соллаллоҳу алайҳи васаллам Маккадан Ясриб(Мадина)га ҳижрат қилган йилларидан бошлаб ҳисобланади.\nПайғамбар соллаллоҳу алайҳи васаллам мусулмонлар жамоасини қандай ташкил этганлар?\nҲабибимиз Муҳаммад соллаллоҳу алайҳи васалламнинг Мадинага ҳижрат қилишлари билан Исломнинг илк уйи қурилди, Пайғамбаримиз соллаллоҳу алайҳи васаллам бошчилигидаги илк Ислом давлатига асос солинди. Илк одимлар ана шу давлатнинг асосларини, пойдеворини қўйиш бўлди.\nМусулмон йил ҳисобига кўра янги йил.\nМуҳаррам ойи мусулмон тақвимига кўра биринчи ой ҳисобланади. Бу тўртта ҳаром ойнинг биридир. Зулқаъда, Зулҳижжа, Муҳаррам ва Ражаб ҳаром ойлар, яъни уришиш ман қилинган, қон тўкиш ҳаром қилинган ойлардир. Аллоҳ таоло Қуръони Каримда шундай марҳамат қилади:\n“Албатта, Аллоҳнинг наздида ойларнинг адади – Аллоҳнинг осмонлар ва Ерни яратган кунидаги битигига мувофиқ – ўн икки ойдир. Улардан тўрттаси (уруш) тақиқланган ойлардир. Ана шу тўғри диндир. Бас, ўша (ой)ларда (жанг қилиб) ўзингизга зулм қилмангиз! Мушриклар (мазкур тўрт ой асносида) сизларга ёппасига уруш очсалар, (сизлар ҳам) уларга ёппасига уруш очингиз! Яна, билиб қўйингизки, Аллоҳ тақволилар билан биргадир!” (Тавба сураси 36-оят)\n“Сиздан “Шаҳри Ҳаром”да жанг қилиш (ҳукми) ҳақида сўрамоқдалар. Айтинг: “Унда жанг қилиш катта гуноҳдир. (Лекин одамларни) Аллоҳ йўлидан қайтариш, Унга куфр келтириш ва (ҳожиларни) Масжиди Ҳаромдан тўсиш ҳамда аҳолисини қувиб чиқариш Аллоҳ наздида (улардан ҳам) каттароқ гуноҳдир. Фитна эса қотилликдан ҳам каттароқ (гуноҳ)дир. Улар имкон топсалар, то динингиздан қайтармагунларича, сизлар билан жанг қилаверадилар. Сизлардан кимда-ким ўз (Ислом) динидан қайтиб, кофир ҳолида ўлса, ундай кимсаларнинг қилган амаллари (тоат-ибодатлари) дунёю охиратда беҳуда кетар. Улар дўзах аҳлидирлар ва унда мангу қолурлар”” (Бақара сураси 217-оят).\nАбу Бакра розияллоҳу анҳудан ривоят қилинади: Набий соллаллоҳу алайҳи васаллам: “Бир йил ўн икки ойдан иборат. Шулардан тўрттаси ҳаром (уриш тақиқланган) ойлардир. Учтаси кетма-кет келади. Зул-қаъда, Зул-ҳижжа ва Муҳаррам ойлари ва тўртинчиси Жумод ва Шаъбон орасидаги Музор қабиласининг Ражаб ойидир” (Имом Бухорий ривояти).\nМуҳаррам ойининг фазилати.\nДарҳақиқат, Муҳаррам фазилатли, баракотли ой саналади. У йилнинг биринчи ойи, тўрт ҳаром қилинган ойларнинг биттасидир. Пайғамбаримиз соллаллоҳу алайҳи васаллам: “Афзалликда Рамазон ойининг рўзасидан кейин Аллоҳнинг ойи Муҳаррам рўзаси туради”, – деб марҳамат қилганлар (Имом Муслим ривояти). Эътибор беринг-а! Пайғамбаримиз Муҳаррамга – Аллоҳнинг ойи деб сифат бермоқдалар. Бу эса ушбу ойнинг улуғ ва фазилатли ой эканига далолатдир.\nМуҳаррам ойининг ўнинчи куни Ашуро (арабча “ашара” – ўн) куни деб аталади. Муҳаррам ойи мусулмонлар учун фазилатли эканини юқоридаги ҳадисдан англадик. Муҳаррам ойининг энг қадрли куни Ашуро кунидир.\nИбн Аббос розияллоҳу анҳудан ривоят қилинади: “Расулуллоҳ соллаллоҳу алайҳи васалламнинг ушбу кун – Ашуро куни рўзасини бошқасидан афзал кўриб, соғиниб ва ушбу ой – Рамазон ойи рўзасини истаб соғингандек, бошқа кун ва ой рўзасини истаганларини кўрмадим” (Имом Бухорий ривояти).\nАбу Қатода розияллоҳу анҳудан ривоят қилинади: “Набий соллаллоҳу алайҳи васаллам: “Ашуро кунининг рўзасини олдинги йил(гуноҳлари)га каффорат бўлишини Аллоҳ таолодан умид қиламан”, дедилар” (Имом Термизий ривоят қилган).\nАшуро куни рўзаси қандай тутилади?\nИбн Аббос розияллоҳу анҳу шундай дейди: “Расулуллоҳ соллаллоҳу алайҳи васаллам Мадинага ҳижрат қилиб келганида яҳудларни Ашуро куни рўза тутаётган ҳолда топдилар. Расулуллоҳ соллаллоҳу алайҳи васаллам улардан: “Нима учун бу кунда рўза тутяпсизлар?” – деб сўрадилар. Улар: “Бу кунда Аллоҳ таоло Мусо алайҳиссалом ва унинг қавмига нажот берган, Фиръавн ва унинг қавмини ғарқ қилган, Мусо алайҳиссалом шукр қилиб, рўза тутган улуғ кун, биз ҳам бу кунда рўза тутамиз”, – деб жавоб беришди.\nРасулуллоҳ соллаллоҳу алайҳи васаллам: “Биз Мусо алайҳиссаломга сизлардан кўра ҳақлироқмиз”, – дедилар ва шу кунда рўза тутдилар, умматини рўза тутишга буюрдилар” (Муттафақун алайҳ).\nАбдуллоҳ ибн Аббос розияллоҳу анҳумо ривоят қиладилар: “Расулуллоҳ соллаллоҳу алайҳи васаллам Ашуро кунида рўза тутиб ва бунга буюрганларида саҳобалар айтдилар: “Бу яҳуд ва насоролар улуғлайдиган кун”. Расулуллоҳ соллаллоҳу алайҳи васаллам “Инша Аллоҳ келаси йил бўлса тўққизинчи кунни хам тутамиз”, – дедилар. Келаси йил келмасдан туриб Расулуллоҳ соллаллоҳу алайҳи васаллам вафот этдилар” (Имом Муслим ривояти).\nДемак, Муҳаррам ойининг ўнинчи кунига бир кун қўшиб рўза тутмоқ суннатдир.\nБекобод тумани “Амир Ҳамза” жоме\nмасжиди имом-хатиби А.Саиджахонов\nАввалги АЛЛОҲ ТАОЛО ШУКРЛИ БАНДАЛАРИНИНГ НЕЪМАТЛАРИНИ ЗИЁДА ҚИЛАДИ\nКейинги «Виждон эркинлиги ва диний ташкилотлар тўғрисида»ги Қонун лойиҳаси жамоатчилик муҳокамасига қўйилди


Фуқаро Д.Назаровнинг видеомурожаати юзасидан қуйидагилар маълум қилинади.\nЖорий йилнинг 2 март куни соат тахминан 05:40 ларда “Ислом Каримов номидаги “Тошкент” халқаро аэропорти” учиб кетиш залида “Тошкент-Франкфурт” йўналиши бўйича учиб кетаётган фуқаро Дилшод Назаров божхона ходими томонидан божхона назоратидан ўтказилган.\nОғзаки сўров натижасида фуқаро Д.Назаров XIX асрга тегишли бўлган мусиқа асбоби (виолончель) борлигини ва ушбу мусиқа асбобини ўзи билан бирга Германиядан Тошкент шаҳрида хайрия концерти ўтказиш учун вақтинча олиб келганлигини маълум қилган. Божхона ходими ушбу мусиқа асбобини олиб чиқиш учун Маданият вазирлигининг тегишли рухсатномаси ёки Ўзбекистон Республикаси ҳудудига вақтинчалик олиб кирганлигини тасдиқловчи ҳужжат тақдим этилишини талаб қилган.\nД.Назаров божхона ходимига санаб ўтилган ҳужжатларнинг бирортасини ҳам тақдим эта олмаслигини айтган. Олиб чиқиш учун асос бўлмаганлиги учун божхона ходими ушбу мусиқа асбобини олиб чиқишга рухсат бермаган.\nБунда Ўзбекистон Республикаси Маданият вазирлиги:\nмаданий бойликларнинг олиб чиқилиши ва вақтинча олиб чиқилиши мумкинлиги тўғрисида қарорлар қабул қилади;\nмаданий бойликларнинг олиб чиқилиши ва вақтинча олиб чиқилиши ҳуқуқини берувчи сертификатлар беради.\nУшбу қонуннинг 7-моддасига биноан маданий бойликларнинг ўз мулкдори ёки у ваколат берган шахс томонидан олиб чиқилиши қонун ҳужжатларида белгиланган тартибда Ўзбекистон Республикаси Маданият вазирлиги томонидан бериладиган олиб чиқиш ҳуқуқини берувчи сертификат асосида амалга оширилади.\nДилшод Назаров билан боғлиқ ҳолатда “Тошкент халқаро аэропорти” чегара-божхона постида хизмат олиб бораётган божхона ходими маданий бойликлар юзасидан соҳа мутахассиси бўлмаганлиги сабабли йўловчига тегишли чолғу асбобининг маданий бойликлар сирасига кириши ёки кирмаслигини аниқлаш юзасидан Маданият вазирлигининг аэропорт худудида хизмат олиб бораётган ваколатли мутахассисига мурожаат қилган. Шунингдек, мазкур мутахассис ва йўловчи Дилшод Назаровнинг телефон орқали мулоқотини ташкиллаштирган.\nЎзаро суҳбат давомида Маданият вазирлигининг мутахассиси ушбу чолғу асбоби маданий бойлик ҳисобланишини ва уни сертификат олгандан кейингина олиб чиқиш мумкинлигини тўғрисида маълумот берган.\nЮқоридагилардан келиб чиқиб, божхона пости ходими ўз хизмат ваколатларидан четга чиқмаганлиги ва амалдаги қонун доирасида ҳаракат қилганлигини маълум қиламиз.\nМурожаат муаллифига маданий бойликларни олиб чиқиш масаласи юзасидан Маданият вазирлигига мурожаат қилиш лозимлигини яна бир бор эслатиб ўтамиз.\nДавлат божхона қўмитаси божхона органлари фаолиятига доир холис ва хаққоний хабарларни эълон қилишда оммавий ахборот воситалари, кенг жамоатчилик вакиллари билан ўзаро ҳамкорликка доимо тайёр эканлигини маълум қилади.


ЎзА - Улкан мақсадларга катта жасорат керак (II қисм)\nУлкан мақсадларга катта жасорат керак (II қисм)\n“Бу ишлар адолатли ва рағбатлантирувчи солиқ тизимини яратиш бўйича қўйган биринчи қадамларимиздир”\n2019 йил 1 январдан янги солиқ концепцияси амалиётга жорий этилди.\nДивиденд ва фоиз сифатидаги даромадлардан солиқлар 10 фоиздан 5 фоизга;\nЯгона ижтимоий тўлов 15 фоиздан 12 фоизга;\nИшчи-ходимларнинг солиқ юки 23 фоиздан 12 фоизга камайтирилди.\nДавлат мақсадли жамғармаларига тўланадиган 3,2 фоизлик оборот солиғи ва 8 фоизлик мажбурий ажратмалар бекор қилинди.\n“...бизни раҳбар этиб сайлаган эл-юртимизни, ҳар бир фуқарони рози қилиш асосий бурчимиз эканини ҳеч қачон унутмайлик”\nПрезидентнинг Халқ қабулхоналари муаммоларни уйма-уй юриш орқали аниқлаш ва ҳал қилишнинг фаол тизимига ўтди.\nХалқ қабулхоналарига давлат органларининг фаолиятини ўрганиш, уларга тақдимномалар киритиш, қонун бузилишига йўл қўйган мансабдор шахсларни лавозимидан озод этишгача интизомий жавобгарликка тортиш бўйича таклифлар киритиш ваколати берилди.\nАҳоли муаммоларини ҳал этиш бўйича “Маҳалла – Сектор – Халқ қабулхонаси – Маҳалла” тизими жорий этилди.\n“Жамиятда инсон ҳуқуқ ва эркинликларини ҳурмат қилиш маданиятини шакллантириш, шу орқали мамлакатимизнинг халқаро нуфузини янада юксалтиришимиз зарур”\n156 нафар ватандошимиз – асосан аёллар ва болалар жанговар ҳаракатлар давом этаётган Суриядан қайтариб олиб келинди ва уларнинг фуқаролик ҳуқуқи тикланди.\n“Меҳр-1” ва “Меҳр-2” инсонпарварлик тадбирлари доирасида Яқин Шарқдаги қуролли можаролар майдонидан, Афғонистондан 261 нафар фуқаро, асосан аёллар ва болалар юртимизга қайтариб олиб келинди. Алдов оқибатида ўзга юртга бориб қолиб, оғир дамларни бошидан ўтказган бу инсонларга ҳукуматимиз томонидан тиббий, психологик, моддий ва маънавий ёрдам кўрсатилаётир.\n"Жаслиқ" қўрғонидаги жазони ижро этиш колониясининг ёпилиши ҳам ана шундай инсонпарвар сиёсатнинг амалий намунаси бўлди.\nОзодликдан маҳрум этилган шахсларга пенсия ва ижтимоий суғурта тўлаш тартиби биринчи марта амалиётга киритилди. Натижада манзил-колонияларда жазони ўтаётган пенсия ёшидаги 709 нафар маҳкумга пенсия пуллари тўлаб берилмоқда. Бу билан ушбу тоифадаги фуқароларнинг Конституцияда белгиланган пенсия олиш ҳуқуқини таъминлаш йўлида дастлабки муҳим қадам қўйилди.\n5 минг 868 нафар юртдошимиз Ўзбекистон фуқаролигига қабул қилинди.


Ҳали 30 ёшга кирмаган йигит жирканч жинояти оқибатида узоқ муддатга озодликдан маҳрум этилди - Darakchi\nЖИНОЯТ 15.07.2016, 12:10\nФахриддин шу пайтгача аниқ бир ишнинг бошини тутмаган, бироқ қаердан мўмай даромад ҳидини олса, уйқуси қочадиганлар хилидан эди. Кунарнинг бирида тоғаси Убайдулла Саламатов унга “ёғли” бир иш ҳақида гап очиб қолди. Гап шундаки, У.Саламатов илгари ҳам наркотик моддалар савдосида айбланиб, судланган, бироқ қамоқдан чиққач тўғри йўлни танлаш ўрнига яна эски “ҳунари”ни ишга сола бошлаганди.\nМаълум бўлишича, дастлабки терговда аниқлашнинг имкони бўлмаган “Илҳом” исмли шахс Убайдулла Саламатовга Тожикистон Республикасидан мамлакатимиз божхона назоратини четлаб ўтган ҳолда кўп миқдордаги “опий” гиёҳвандлик воситасини етказиб турган. Убайдулла ўз навбатида жияни Фахридин орқали бу “заҳри қотил”ни мазкур жиноий ҳалқанинг яна бир бўғини ҳисобланган Тилла Абдулҳакимовга етказган. Тилла Абдулҳакимов эса, “товар”ни Тошкентдагни жиноий шериги Б.Атабаевга жўнатиб юборган. Албатта, Атабаев ҳам “оғу”нинг бир қисмини ўзи истеъмол қилиши учун олиб қолар, қолганини эса, устамаси билан таниш-билишларига пуллашга уринарди.\nБу гал ҳам бари пухта ўйланган режа бўйича бошланди. 2015 йилнинг 15 май куни “Илҳом” кўп миқдордаги “опий”ни чегарадан айланма йўллар орқали Ўзбекистонга олиб киради. Убайдулла ушбу “товар”нинг ҳар грамми учун 15 минг сўмдан нақд санаб бергач, жиянини ёнига чақиради: “Бу ерда нақ 200 грамм “қорадори бор”, сен уни Тилла акангга олиб бориб берсанг, ҳар граммига 20 минг сўмдан санаб беради”.\nБу савдодан яхшигина улуш олишини билган Фахриддин “товар”ни қўлтиқлаганча Тилла Абдулҳакимовнинг уйига югуради. Шерилкар бу гал уни алдамаганига ишонч ҳосил қилган Тилла Фахриддиндан 4 миллион сўм бериб юборади.\nТилла бу “хомашё”ни шундайлигича сотмас, аксинча уни “пишитиб” таркибидаги ортиқча моддаларни ажратиб олар, ҳосил бўлган “маҳсулот”нинг ҳар граммини тошкентлик “харидорига” 100 минг сўмдан пулларди. Албатта, “қайта ишлаш жараёнида, 200 грамм “хомашё”дан 85 грамм “асл маҳсулот” ҳосил бўлганди. Шунда унинг таннархи ҳам, фойдаси ҳам бур неча баравар ошарди. Тилла бу гал ҳам худди шундай йўл тутди.\nТермиздан Тошкентга қатнайдиган машиналар майдончасига келиб, ҳайдовчилардан бирини ёнига чақирди.ва қўлига банк кассасида ўралиб муҳрлангани кўриниб турган бир неча тахлам пулни унинг қўлга тутқазди: “Шу “омонат”ни тошкентлик бир “акахон”га етказиш керак!” Ҳайдовчи маълум тўлов эвазига пулни ўз эгасига етказишни ўз зиммасига олди.\nСодда ҳайдовчи тахлаб ўралган мингталик ва беш юзталик пулларнинг ўртаси ўйиб олиниб, ичига нақ 85 грамм “оғу” жойланганини қаердан ҳам билсин? “Омонат”ни қабул қилиб олган Б.Атабаев “заҳри қотил”нинг бир қисмини ўзига олиб қолди. Яна бир қисмини ҳар граммини 120 минг сўмдан М.Асқаров ва Ҳ.Ҳасанвларга пуллади. Сотиш учун эса, ҳали яна анчаси қолганди.\nСотувчи ва “харидор” пойтахтимизнинг кичик халқа йўли четида жойлашган ёқилғи қуйиш шохобчаси ёнида кўришадиган бўлдилар. У 0,21 грамм “опий”нинг пулини чўнтагига солиб улгурмасидан орган ходимлари томонидан қўлга олинди.\nТергов давомида жиноий ҳалқанинг бошқа аъзолари ҳам бирма-бир аниқланди. Бу “тўда”нинг ҳар бир аъзоси ўз қилмишига яраша жазога тортилди. Улар қаторида Фахриддин Муллаев ҳам жиноят қонунчилигида белгиланган тартибда, аниқроғи 11 йил муддатга озодликдан маҳрум қилинди.\nХалқимизда “жиноят жазосиз қолмайди” деган нақл бор. Аммо, кимнингдир хатоси ва топган “оқибати” бошқалар учун ибрат бўлганида эди, бу каби жиноятларнинг сони қисқарган бўлармиди?


Ўзбекистонга «LG CNS» компанияси президенти бошчилигида делегация ташриф буюрди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ўзбекистонга «LG CNS» компанияси президенти бошчилигида делегация ташриф буюрди\t15:41, 08 апрель 2016\tКуни кеча Жанубий Кореянинг «LG CNS» компаниясининг янги сайланган президенти Ким Ён Соб бошчилигидаги делегация Ахборот технологиялари ва коммуникацияларини ривожлантириш вазирлигига ташриф буюрди.\nКорея Республикасининг «LG CNS» компаниясининг катта тажрибаси ва кенг имкониятларини ҳисобга олиб, мамлакатимизда «LG CNS Uzbekistan» Ўзбекистон-Корея қўшма корхонаси ташкил этилган эди.\n«LG CNS» Компаниясига 1987 йилда «LG» корпорацияси томонидан асос солинган. Жанубий Кореянинг ахборот технологиялари хизматларини кўрсатиш соҳасида энг йирик компанияси бўлиб ҳисобланади. Компания бутун жаҳонда 10 дан ортиқ минтақавий офисларига эга ҳамда унда фаолият юритувчи ходимларининг сони 10 мингдан ортиқ. Компания ахборот технологиялари, консалтинг, тизимли ва тармоқ интеграцияси, бизнес-жараёнлари ва ахборот технологиялари аутсорсинги соҳасида ихтисослашган.


Энди бизни яхши кунлар бирлаштирсин (Ғофур Рахимовга тўйхат ўрнида) | ДУНЁ ЎЗБЕКЛАРИ | Mobile Version\n07/22/2018 Ismat Khushev Бош мақола\nСобиқ СССР таркибидаги узоқни кўрадиган, донишманд раҳбар эканлигини ҳатто Кремль девлари тан олган Шароф Рашидов вафотидан сўнг, унинг ўрнини эгалллаган Иномжон Усмонхўжаев ишни ўзбек миллати қадрини осмон этган марҳум биринчи котибнинг муборак номини қоралашдан бошлади. У бунга ҳам қаноат қилмасдан, олий минбардан туриб, Москвадан ёрдам сўрагач, СССР бош прокуратурасининг Гдлян, Ивановлардан иборат гуруҳи етиб келиб тафтиш бошлади. Ўзбеклар иши иши деган бу қатағонда миллатимизнинг 40 мингдан ортиқ сара инсонлари таланди, қамалди, қурбон бўлди. Ўша қора кунлар хотираларидан бироз чекиниб, мулоҳаза этсак, Шароф Рашидов Совет Иттифоқи Республикалари ичида ёзувчидан чиққан Маркзқўмнинг ягона биринчи котиби, жуда катта давлат арбоби эди. Тоза сувни лойқалатиш осон, лекин унинг тиниқлашиши учун кўп вақт зарур. Яратганга беадад шукрларким, орадан кўп ўтмай нафақат Шароф Рашидов унинг сафдошлари ҳам оқланиб адолат қарор топганига биз бугун гувоҳ бўлиб турибмиз.\nХуллас, ўша оғир шароитда, шахсан биринчи котиб ташаббуси билан юборилган гуруҳ раҳбари Гдлян Усмонхўжаевнинг ўзига жиноят иши қўзғаб, кунора сўроқ қилиб чақириб турган бир пайтда, қолган мазлумлар кимдан мадад кутиши мумкин?! Шу боис, Гдлян қамоққа олган казо – казо шахсларнинг чорасиз оила аъзолари нажот сўраб Ёзувчилар уюшмасига ёпирилиб келишарди. Ўша пайтлари уюшма раислигидан ташқари, СССР халқ депутати ҳам бўлган Одил Ёқубов уларни юпатиб, баҳоли қудрат кўмак берар, Гдлян гуруҳининг жиноий ишларини фош тувчи шикоятлар СССР Бош прокурорига юборар эдилар. Бундан ғазабланган Гдлян Аҳмаджон Одилов иши бўйича Одил Ёқубовга ҳам туҳмат уюштира бошлади. Табиатан жасоратли Одил Ёқубов ортга чекинмасдан, Гдляннинг хурмача қилиқлари ҳақида СССР Марказий қўмитасига телеграмма юборгач, СССР Бош прокуратураси Гдляннинг танобини тортишга мажбур бўлди. Ўзбекистон халқ ёзувчиси Одил Ёқубовни қўллаган Аҳмаджон Мухторов, Шукрулло домлаларнинг мурожаатлари, марказий матбуотда чиқишлари натижасида Гдлян гуруҳи шарманда бўлиб Ўзбекистонни тарк этди. Шундан сўнг, Гдлян бошлаган манфур ишларни охирига етказиш генерал Свидерский бошлиқ гуруҳга топширилди…\nЎзбеклар иши ҳақида кўп ёзилган. Лекин, уруш иштирокчиси билан, эшитганлари асосида асар ёзган ёзувчи ўртасида катта фарқ бор. Бошқалардан Исфандиёрнинг фарқи шулки, ана шу жангу – жадал майдонидаги асосий қаҳрамонлардан бири унинг ўзи эди.\nЎзбеклар иши баҳонасида Ўзбекистонга марказдан шу қадар кўп кадрлар сафарбар этилдики, уларни халқ “десантчилар” деб атай бошлади. Республика Ички Ишлар вазири қўғирчоқ бўлиб, барча ишларни вазир ўринбосари Дидоренко бошқарарди. Десантчи генерал Дидоренко миллий кадрларни ўзбекларни четлаштириб, уларнинг ўрнига Украина милиция техникумини битирган юзлаб ҳамюртларини бошлиқ қилиб қўя бошлади. Улар тезда прописка қилиниб, турар – жой билан таъминланди. Десантчилар ортидан криминал гуруҳлар ҳам кириб келди.\nЎша пайтда арман миллатига мансуб Нарик деган шахс ўзбек криминал дунёсини бошқаргани айниқса уларга қўл келиб Тошкент шаҳри ва вилоятларда ғаройиб жиноятлар содир бўлиб, оммавий талончилик авжига чиқди. Дидоренкони боқинчи деб, унинг малайларини шарманда қилган асакалик иттифоқ миқёсидаги авторитет Эркин Мамадалиев дастлаб қамоққа олинди, сўнгра десантчи генераль буюртмаси билан отиб ўлдирилди. Мен Шерали Жўраев ҳамроҳлигида раҳматлик Эркин Мамадалиев билан кўп бор учрашганман. Эркин тиниқ фикрлайдиган, адабиёт ва тарихни яхши биладиган жуда маданиятли ва жасур инсон эди.\nЎша пайтлари уюшма раиси ёрдамчиси бўлганим боис, шикоятларни ўрганиб, арзгўйларнинг илтимосига биноан Одил Ёқубов номидан турли инстанцияларга хат тайёрлардим. Андижонлик ИИВ ходими Нурмат Латибжонов десантчилар содир этган ўта оғир жиноий ишлар ҳақида сўзлаб бергач, уни Одил Ёқубов қабулига олиб кирдим. Одил ака уни роса тинглагач: – бу жуда хатарли ва катта иш, аризага сўзидан қайтмай, охиригача туриб берадиган одам имзо қўйсин., ишни пухта ўрганиб охирига етказадиган ёзувчи ҳам зарур., деганида, мен Исфандиёр номзодини таклиф қилдим. Одил ака жилмайиб: – агар жиддий киришса “соқол” эплайди, яхши томони Исфандиёр ўрисча ёзадиган, шерюрак йигит., деб таклифимни қўллади..\nХуллас, шу тариқа десантчиларга қарши жангда ўзини кўрсатиб росмана адвокатга айланган Исфандиёр кейинчалик “Генераллар ўйини” номли роман ёзиб десантчиларни шармандаи шармисор қилди. Чунки, романда не, не миллий кадрларни яксон қилган Дидореко, Сатин, Теплов, Галашкою, Балашкалардан иборат жуда катта лавозимларни эгаллаган десантчилар гуруҳи аслида умри тугаб бораётган шўро салтанатининг сўнгги талончилари эканлиги аниқ фактлар билан фош этилган.\nҚизиғи шундаки, жангу жадал тафсилотлари баён этилган ушбу ҳужжатли роман Ёзувчилар уюшмаси раиси ёрдамчиси Ҳамроқул Акбаровнинг (автор менинг фамилиямни Акбаров деб ўзгартирган) кабинетида ёзувчи билан Нурмат Латибжонов ўртасида бўлиб ўтган суҳбатдан бошланади. Худди мен, Нурмат Латибжонов каби номи ўзгартирилган барча қарамонларнинг реал прототиплари мавжуд бўлиб, ҳатто айримлари ўз номлари билан ҳам берилган. Орадан қарийб 30 йил ўтгач энди уларни ошкор этилса безарар, балки зарур деб ўйлайман. Десантчи генерал қаҳрига учраган кўлаб миллий кадрлар қамалган, Ботир Турсунов, Нурмат Латибжоновларга ҳам жиноий иш қўзғатилиб, қидирув эълон этилгани сабабли улар яшириниб юрганлари ҳолда курашни давом эттиришга мажбур эдилар.\nНурмат Латибжонов аризаси ва унинг ташаббуси билан бошланган жанг шов – шувлари Москвагача етиб “Десантчилар” иши тафсилотлари марказий нашрларда ҳам ёритила бошлади.\nИсфандиёрнинг “Генераллар ўйини” романи ўша даврда бўлиб ўтган ушбу қатағонлар ҳақида маълумот берувчи энг яхши тарихий солнома ҳамдир. Қизиғи шундаки, асарнинг Бек исмли бош қаҳрамонлари прототипи – тақдир тақозасига кўра бугунги кунда Исмат Хушев жўшиб таърифлаганидек чет элларда “умргўзаронлик” қилиб юрган Ғофур Раҳимов эканлигини кўпчилик билмаса керак.\nДесантчилар армияси шу қадар қудратли эдики, ўша пайтда ушбу тенгсиз курашга бел боғлаган одамга телбадек қарашарди. Айни пайтда қўл қовуштириб қараб туриш мумкин эмасди. Ана шу пайтда бу ҳаракатлардан хабар топган Ғофур Рахимов Ботир Турсунов билан биргаликда ёзувчилар бошлаган ишни қўллаб қуватлаб беғараз ёрдамга келди.\nНурмат Латибжонов, Исфандиёрлар билан бирга Ғофур ака билан кўп маротаба учрашган чоғимда у кишининг кам гапириб, кўпроқ эшитадиган, оғир босиқ инсон эканлигига гувоҳ бўлганман. Ғофур ака ўшанда бизга Исфандиёр рус тилида тайёрлаган мурожаат, яъни муҳим “копромат – бомба”ни Кремльдаги сиёсий бюро аъолари ва марказий нашрларга етказишда жуда катта ёрдам берди. Ана шу, ўзаро аҳилликда амалга оширилган ишлардан сўнг десантчи генералларнинг жиноий қилмишлари иттифоқ миқёсида фош бўлгач, талончи девларнинг пайтавасига қурт тушиб, бирин – кетин чекиниб, охири изсиз даъф бўлдилар…\nБиз эслаётган ушбу воқеалар ҳақида Исфандиёрнинг романидан ташқари Нурмат Латибжоновнинг “Адолат шамшири” китоби ҳамда унинг “Маданий мафия” мақоласида ҳам кўп ибратли тафсилотлар баён этилган. Юрт бошига ёпирилган балою – офатлар миллатнинг асл инсонларини бирлаштирганлиги аниқ ҳужжатлар асосида тасвир этилган бу асарлар бугунги кунда ҳам бағоят қадрли.\nИнтернет тармоғида Ғофур Рахимов номи криминал авторитет, олигарх деган атамалар билан уйғунлашиб кетган. Лекин, ҳатто душманлари ҳам унинг Ватан олдидаги хизматлари, энг муҳими довюрак, мард инсон эканлигини инкор этаолмайдилар. Тақдир тақозасига кўра Ғофур аканинг тоғалари Жоруллоҳ ака билан Отиллахон тарихи ҳақида суҳбатлашган чоғимда Ғофур Рахимов илдизи жуда катта тарихий шахслар билан боғлиқ, исломий илмларидан бохабар оилада тарбия олганидан воқиф бўлдим.\nКўпчилик, дўстларимиз қатори мустақилликдан сўнг ҳам Ғофур аканинг ҳаёти осон кечмади. Айниқса, ташқи душманларни яксон этишда катта жасорат кўрсатган бу зотнинг, кейинчалик ички душманлар билан чиқишаолмасдан Ватанни тарк этишга мажбур бўлганлиги ҳам алоҳида бир ғаройиб тарих.\nДўстим Исмат Хушевнинг “Ҳукмдорга таслим бўлмаган ўзбек олигархи.,” сарлавҳали қутловини ўқир эканман беихтиёр Мирзо Бедил ҳазратларининг: – Худо берганлар ила олишмагин ҳеч, худо берганларга худо берипти., деган боқий сатрлари хаёлдан кечди.\nАллоҳ Таолло азиз этган инсонларнинг ризқу насибасини ҳеч қачон бошқалар тортиб олаолмайди. Чунки, Ғофур Рахимов хорижда туриб ҳам ўзбек спортчиларини қўллагани, унинг халқаро миқёсдаги улкан ташкилотчилик ишларини Россия Президенти Владимир Путин ҳам катта мамнуният ила эътироф этганлиги бугун ҳеч кимга сир эмас.\nБугун Ўзбекистонда кечаётган ойдин кунларнинг илиқ шамоли катта умидлар уйғотмоқда. Айниқса, муҳтарам Шавкат Мирзиёев муваққат президенлик жиловини илкига олган дастлабки кунларидаёқ Ғофур Рахимовга нисбатан қидирувни бекор этишга амр бергани унинг дўстлари, айниқса оила аъзолари учун катта воқеа бўлди.\nБойми, камбағалми, олигархми ўзимиздан чиққан жасур, марду – майдон инсонлар Ватан бағрида, ёнимизда бўлганига не етсин!\nОғир кунларни кўравериб зада бўлган миллатимиз жўмардлари яхши кунлар шарофати билан бирлашиб Ватан хизматига бел боғлаб туришига не етсин!\n“Дунё ўзбеклари” катта ижтимоий, сиёсий воқеалар тафсилотларидан ташқари тақдир тақозасига кўра дунёнинг турли жабҳаларида умргузаронлик қилаётган ватандошларимизнинг таваллуд айёмлари, тўю – маракалари ҳақида хабарлар қутловлар бериш анъанасини йўлга қўйгани бағоят ибратли тадбир.\nБиз ҳам дўстимиз Исмат Хушевнинг савобига шерик бўлиб, шу минбар орқали нафақат ҳукмдор, Яратгандан бошқасига бош эгишни хаёлига келтирмайдиган марду майдон акамизни таваллуд кунлари билан муборакбод этиб, у кишига узоқ умр, мустаҳкам соғлик аҳли аёли, фарзандларига омонлик тилаб қоламиз!\n22 июль 2017 йил\n07/22/2017 at 10:26 PM (Edit)\nYuqorida aytib utilgan kitoblarni eletron varianti bormikin?\n07/22/2017 at 9:47 PM (Edit)\nBilmagan qiziqarli ma’lumotlarni bilib oldik, raxmat. Shunaqa voqealardan xabardor odamlar maqolalar yozib hammani yaqin tarixning xato va yutuqlaridan ogoh qilsinlar, iltimos.\n07/22/2017 at 3:30 AM (Edit)\nТуркийларда ҳар доим бекларига ва бойларига ҳурмат бўлган ва айтганини қилишган. Мана шунинг учун Атилла бутун Eвроосиёни босиб олган.\nБир-бирини ковламасдан ҳамма бир ёқадан бош чиқарса буюк ғалабаларга эришиш мумкинлигини туркий аждодларимиз билишган.\nАфсуски, диндорлар фақат жанжал ва ғийбатга берилиб кетишган.\n07/22/2017 at 3:04 AM (Edit)\nАфсуски..хали узбек эли русь боскинчилари зулмидан озод булган эмас яъни урусни шамшири узбек эли устида ялтираб кон сочиб турибди ва шамширни дастаси афсуски узбеклардандир..шу сабаб..сал бойиган ва салгина акл кузи очик узбек йигити урус назарига тушмасдан ва имкон кадар йук килинмасдан колмайди


> Асосий мақсад — халққа қулайлик яратиш\nАсосий мақсад — халққа қулайлик яратиш\nМамлакатимизда валюта сиёсати такомиллаштириб борилаётгани ҳар бир юртдошимизни мамнун қилмоқда. Бу, айниқса, иш юзасидан, саёҳат ёки бизнес мақсадларида хорижга бориш истагидаги ҳамюртларимиз учун қанчалик қулайлик яратса, Ватанимизга ташриф буюрадиган чет элликлар учун ҳам шунчалик имконият тақдим этади.\nЎзбекистон Республикаси Президентининг 2017 йил 6 декабрдаги “Жисмоний шахслар томонидан нақд хорижий валютани олиб кириш ва олиб чиқиб кетиш тартибини янада соддалаштириш чора-тадбирлари тўғрисида”ги Фармони 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясига мувофиқ, валюта соҳасини тартибга солишнинг бозор механизмларини жорий қилишга қаратилган изчил ислоҳотларнинг мантиқий давоми бўлди.\nМазкур ҳужжатга кўра, жисмоний шахслар томонидан Ўзбекистон Республикаси божхона чегараси орқали нақд хорижий валютани олиб кириш ҳамда олиб чиқиб кетиш тартиби соддалаштирилди. 2018 йил 1 январдан эътиборан жисмоний шахслар томонидан эквиваленти 2 минг АҚШ долларига тенг ёки ундан ошмайдиган миқдордаги нақд хорижий валютани юртимизга олиб кириш ёки олиб чиқиб кетишда ёзма мажбурий декларация тақдим этиш тартиби бекор қилинди.\nШунингдек, тижорат банклари томонидан жисмоний шахсларнинг нақд хорижий валютани мамлакатимиз ташқарисига олиб чиқиб кетишларига рухсатнома бериш амалиёти ҳам барҳам топди. Эндиликда 5 минг АҚШ долларигача бўлган нақд хорижий валютани республикамиздан ташқарига олиб чиқиб кетиш учун ҳеч қандай рухсатномалар талаб этилмайди. Энг муҳими, жисмоний шахслар четдан нақд хорижий валютани чекловларсиз олиб киришлари мумкин.\nБу янгилик мамлакатимиз иқтисодиётига, тадбиркорларимизга, умуман, юртдошларимизга катта енгиллик яратади. Чет элларга ўқишга, ишлашга, саёҳат қилиш учун борадиган фуқароларимизнинг ўз эҳтиёжларига етарлича хорижий валютани ёнида олиб юришига шароит пайдо бўлади. Божхона декларациясини тўлдиришда рухсат берилган валюта суммасидан ортиғини яшириб қолиб, божхона тартиб-қоидаларини бузиш, жиноят содир этиш эҳтимоллари камаяди.\nҚолаверса, банкдан рухсатнома олишга ортиқча вақт сарфланмайди.\nАзалдан ташқи дунё билан савдо-сотиқ ишларини яхши йўлга қўйган мамлакатларда давлат бой бўлган, халқ бадавлат ва фаровон ҳаёт кечирган. Сабаби, чет элга бир сўм билан кетган тужжор ўз юртига ўн сўм олиб келган. Шу маънода, Президентимиз ташаббуси билан нақд хорижий валютани олиб кириш ҳамда олиб чиқиб кетиш тартибини янада соддалаштириш бўйича ўрнатилаётган янги тартиб, айниқса, савдо-сотиқ ишлари билан хорижга бориб келадиган ана шундай ишбилармонларимиз учун анча енгиллик яратиши, шубҳасиз.\nАлбатта, ҳар бир янгилик — ислоҳотлар замирида халққа қулайлик туғдириш, оғирини енгил қилиш мақсадлари мужассам бўлиши табиий. Шундай экан, давлатимиз раҳбарининг мазкур Фармони мамлакатимиз ижтимоий-иқтисодий тараққиётининг бугунги суръатлари билан мос равишда халқимизнинг тобора ўсиб бораётган эҳтиёжларини қондиришда муҳим дастуриламал бўлади.


Тошкент вилоятининг Товоқсой посёлкасидаги 64/3-сонли жазони ўташ муассасасида жазо муддатини ўтаётган Ўзбекистон инсон ҳуқуқлари “Эзгулик” жамияти Бухоро вилояти бўлими раиси, 60 яшар Бобомурод Раззоқов қамоқхонада яна таъқиб қилинмоқда.\nБу ҳақда хабар тарқатган “Эзгулик” жамияти фаоли Абдураҳмон Ташановга кўра, Бухоро вилояти ички ишлар бошқармасининг ходимлари ғайриқонуний тарзда қамоқхонага кириб, Бобомурод Раззоқовга таҳдид қилган:\n- Шу йилнинг 2 декабрь куни Бухоро вилояти ички ишлар бошқармасининг терроризмга қарши кураш бўлими вакиллари Азим деган киши ва яна бир ўзини таништирмаган ходим бошлиқлари майор Алишер Андаевнинг топшириғи билан қамоқхонага келиб Раззоқовга таҳдид қилган. Улар ўғлинг яна шикоят қиляпти, бизларга тинчлик бермаяпти, агар юқорига шикоят қилишни тўхтатмасанг, шу ерда тинчитиб кетамиз”, деб пўписа қилган. Бобомурод Раззоқов эса, “сизларни бу ерга ким қўйди, нима ҳақларинг бор киришга”, деб сўраганда улар “бизнинг қўлимиз узун, ҳамма ерга етади”, деб жавоб берган,- дейди Абдураҳмон Ташанов.\nИнсон ҳуқуқи фаолининг Бобомурод Раззоқов яқинларига таяниб айтишича, шундан сўнг у 15 кунлик жазо карцерига ташланган:\n- 3 декабрь куни Бобомурод Раззоқов “сафда қўлини орқага қайириб юрмаган” деган айблов билан 15 кунлик жазо карцерига ташланди. Бизнинг фикримизча, яқинда амнистия эълон қилиниши керак ва улар Раззоқовни амнистияга илинтирмаслик учун шундай жазо чораларини кўришмоқда,- дейди инсон ҳуқуқи фаоли.\nАбдураҳмон Ташановга кўра, Бухоро милицияси ходимларининг қандай асосда қамоқхонага киритилганига Ўзбекистон ИИВ Жазони ижро этиш Бош бошқармаси ҳуқуқий баҳо бериши керак:\n- Жиноят қидирув бўлими ходимларининг муассасага келиб киришларига умуман ҳаққи йўқ. “Эзгулик” жамияти Тошкент вилояти махсус прокуратурасидан, Жазони ижро этиш бош бошқармасидан ва учинчи муассаса раҳбари Ғайрат Жўраевдан бу масалага дарҳол изоҳ беришни талаб қилди,- деди Абдураҳмон Ташанов.\nОзодлик Бобомурод Раззоқовнинг ўғли Шуҳрат билан ҳам боғланди. Бироқ, Шуҳрат унинг гаплари отасининг қамоқдаги ҳолатига зиён етказиши мумкинлигидан хавфсираб, индамасликни маъқул кўрди.\nОзодлик Бухоро вилояти ички ишлар бошқармасининг жиноят қидирув ва терроризмга қарши кураш бўлими билан боғланиб, бўлим ходимларининг бу ҳаракатига муносабат олмоқчи бўлди. Бироқ, ўзини таништирмаган мулозим телефон орқали ҳеч қандай маълумот беролмаслигини айтди.\nБобомурод Раззоқов Ўзбекистон Республикаси ЖКнинг 135-моддаси (Одам савдоси, яъни одамни олиш-сотиш ёхуд одамни ундан фойдаланиш мақсадида ёллаш, ташиш, топшириш, яшириш ёки қабул қилиш) билан айбланиб 24 сентябрь куни Жондор туман суди ҳукми билан тўрт йилга озодликдан маҳрум қилинган эди.\nҲюман Райтс Уотч халқаро инсон ҳуқуқлари ташкилоти ва Ўзбекистон “Эзгулик” жамияти баёнотларида одам савдосидек қалтис айблов Бобомурод Раззоқовнинг касбий фаолияти ва сиёсий қарашлари эвазига уюштирилган провокация экани таъкидланган.


Акаев Қирғизистонни оиласи билан бошқарганми? Собиқ Президент изоҳ берди | Qalampir.uz\nАкаев Қирғизистонни оиласи билан бошқарганми? Собиқ Президент изоҳ берди\nОлам\t03 Май 15:48 10321\nҚирғизистоннинг биринчи Президенти Асқар Акаев YouTube’даги “Автор ТВ” каналига интервью берди. Унда Собиқ давлат раҳбари унинг оиласи ҳеч қачон давлат ишларига аралашмаганига ишонтирган.\n“Катта акам Болот Акаев Совет даврида партия ва касаба уюшмаларида масъул лавозимларда ишлаган. 80-йилларда у Қирғизистон авиаторлари касаба уюшмасининг спикери этиб сайланди. Акам у ерда ўттиз йил давомида ишлаган. Мен президентлик лавозимидан кетаётганимда Бакиев акамни лавозимидан четлатиш кераклигини айтди. Бунга авиаторлар Акаев билан 50 йил бирга ишладик, деб жавоб беришди ва акам қайта сайланди.\nБошқа акам Асанкул Акаев қишлоқда яшаган. Анъанага кўра, мен ота-онамнинг ёнида қолишим керак эди, чунки энг кичкина фарзанд эдим. Мактабни олтин медаль билан тугатганимда мени ўқишга юборишди. Асанкул совхоз, кейин колхоз директори бўлиб ишлаган. Мен Ленинградда ўқиётганимда, иккала ака-ука ўзларининг мартабаларига эришдилар. Президентлигимда улар ҳеч қаерга кўтарилмадилар. Битта нарса – Асанкулнинг Кемин аҳолиси орасида обрўси бор эди. У нафақага чиққанида, парламентга сайланган”, дейди Бакиев.\nАкаев сўзида давом этар экан, фарзандлари – ўғли ва қизига ҳам алоҳида тўхталиб ўтди.\n“Фарзандларимга келсак, қизим Бермет 90-йилларда Швейцариядаги университетни тугатди ва БМТнинг Европа бўлимида иш бошлади. У дипломатияга яқин ва барча Европа тилларини билади. Ўғлим Айдар 2000 йилларда Вашингтондаги иккита университетни тамомлаган. Президентлигим охиригача улар ўқишди. Менинг оилам давлат ишларига аралашмаган. Аксинча, уларнинг ҳар бири ҳар қандай йўл билан давлатни шакллантиришда ёрдам беришга ҳаракат қилдилар. Қурманбек Бакиев ҳақиқий оилавий бошқарувни жорий қилди”, дейди у.\nМаълумот учун Асқар Акаев Қирғизистонни мамлакат мустақилликка эришган 1991 йилдан 2005 йилгача бошқарган.\n18 Сентябрь 18:15 29809\n19 Сентябрь 11:57 29422\n19 Сентябрь 18:13 29376\n20 Сентябрь 13:55 27307\n20 Сентябрь 18:17 25081


Болгарияда 40 дан кўпроқ автомобиль тўқнашиб кетди\n20:28 / 05.07.2017\nБолгариянинг Ихтиман шаҳри яқинидаги "Фракия" магистралида 5 июлда 40 дан кўпроқ автомобиль тўқнашиб кетди. Оқибатда 31 киши жароҳат олган, улардан 4 нафарининг аҳволи оғир дея баҳоланган. Бу ҳақда мамлакат ички ишлар вазирлиги бош котиби Младен Маринов маълум қилди.\n"Фракия" автомагистралидаги йўл-транспорт ҳодисаси ҳақидаги сигнал эрталабки соат 6.00ларда келиб тушди. Кучли туман шароитида 40 дан кўпроқ машина тўқнашиб кетган. Ҳалок бўлганлар йўқ, 31 киши жароҳат олган ва шифохонага етказилган", деб маълум қилинган хабарда. ЙТҲга қуюқ туман сабаб бўлгани эҳтимол қилинмоқда.


«Локомотив» «Уз-Донг-Жу» билан ўйинга тайёр (ФОТО) – LOKOMOTIV\nЭртага, 8 июнь куни “Локомотив” Ўзбекистон Кубогининг 1/8 финалидан ўрин олган навбатдаги учрашувда майдонга тушади. “Темирйўлчилар” Кубокнинг мазкур босқичида биринчи лига вакили “Уз-Донг-Жу”га қарши жавоб баҳсини ўтказишади.\nЭсингизда бўлса, Андижонда бўлиб ўтган биринчи ўйинда “Локо” рақибини 4:1 ҳисобида мағлуб этган. Эртанги беллашувда ҳам жамоамиз фақат ғалабани кўзламоқда. Бугун “Локомотив” футболчилари ўйинолди охирги машғулотни ўтказишди. Машғулот аввалида жамоа аъзолари бугун туғилган кунларини нишонлаётган бош мураббий Андрей Микляев ҳамда ҳужумчи Дониёр Усмоновни табриклашди. Шундан сўнг машғулотларга ўтилди.\nБугун майдонда қуйидаги футболчилар машқ қилишди: Маъмур Икромов, Рустам Нартажиев, Сарвар Каримов, Олег Зотеев, Шерзод Файзиев, Салим Мустафоев, Сергей Прохоров, Фаррух Иброҳимов, Кахи Махарадзе, Дониёр Усмонов, Иван Нагаев, Тимур Кападзе, Сардор Мирзаев, Икром Алибоев, Темурхўжа Абдухолиқов, Садриддин Абдуллаев, Қувондиқ Рўзиев, Хуршид Мухторов ва Бобир Тиллабоев. “Локомотив” эртанги баҳсга тайёр. Футболчилар ғалаба қозонган ҳолда мухлисларга қувонч улашишга умид қилишмоқда.\n«Сенинг шодлигинг учун, болажон!»


Кечки Анҳор: 2 декабрь янгиликлари - Anhor\nAnhor Все посты Кечки Анҳор: 2 декабрь янгиликлари\nЎзбекистон Миллий банки акциядорлик жамиятига айлантирилди. Ўзбекистон Миллий банкининг профилли бўлмаган алоҳида активлари Давлат активларини бошқариш агентлигига берилади, қолганлари – сотилади.\nҚозоғистоннинг Қизилорда областида 74 та йўловчи иштирокида ЙТҲ содир бўлди. Автобусда Тожикистон ва Ўзбекистон фуқаролари бўлган. Самара-Чимкент трассасида Neoplan автобуси ва Daf русумли юк машинаси тўқнашиб кетган. ЙТҲнинг дастлабки сабаби – автобус ҳайдовчиси томонидан тезликнинг оширилгани. Икки нафар Тожикистон фуқароси жароҳатланган.\nҚашқадарё вилоятининг Ғузор туман ҳокимлиги тармоққа ўзбошимчалик билан уланиб, электр энергиясидан ноқонуний фойдаланган. Зарар 55,8 млн сўмни ташкил қилган. Ҳужжатларда маъмурият биносидаги ҳисоблагич ўчирилган сифатида қайд этилган.\nСамарқандда қувурлар ўтказиш пайтида икки кишини тупроқ босиб қолди. «Стапласт» компаниясининг ходими М. Турсунқулов (1997 йилда туғилган) жиддий жароҳат олиб, касалхонага ётқизилди, У. Рустамов (1981 йилда туғилган) воқеа жойида ҳаётдан кўз юмди.\nҚорақалпоғистонда 50 минг нафар аёл онкологик касалликларга кўрикдан ўтказилади. БМТ Тараққиёт дастури, БМТнинг Аҳолишунослик бўйича жамғармаси ва Ўзбекистон ҳукуматининг биргаликдаги дастури узоқ қишлоқ жойларида тиббий хизмат кўрсатиш сифатини яхшилашга ва инклюзив бизнес-ташаббусларни ишга тушириш, янги иш жойларини яратиш ҳамда базавий ижтимоий хизматлар ва тоза ичимлик сувидан фойдаланишни яхшилашга йўналтирилган. Мазкур Дастур икки йилга мўлжалланган бўлиб, Қорақалпоғистоннинг тўққизта шимолий туманида амалга оширилади, умумий бюджети 3 млн долларни ташкил қилади.


Ҳисобот: жорий йилда Остонага 500 мингдан ортиқ сайёҳ ташриф буюрди\nОСТОНА – Қозоғистон пойтахтининг сайёҳларни жалб қилиш салоҳияти тобора ортиб бормоқда, деб хабар қилди жума (7 декабр) куни Казинформ нашри.\nЖорий йил ҳисобидан шаҳарга шу кунгача 500 мингдан ортиқ турист келган, деб хабар берди «Астана Конвеншн Бюро» (ACB).\n«Шаҳар брендининг ривожланиши ва фаол тарғиботи йилдан-йилга катта конференциялар, кўргазмалар, маданий ва спорт тадбирларини ўтказишга ёрдам берди», дейди ACBнинг маркетинг бўйича раҳбари Айгерим Бейсембаева.\n«Айни дамда Остона глобал муаммоларга ечим топишда Марказий Осиёда муҳим музокаралар олиб бориш учун майдон ўлароқ шаклланмоқда», деди у. «Пойтахт Марказий Осиёда ва дунёда энг яхши сайёҳлик масканларидан бирига айланиш учун барча имкониятларга эга.»\nШаҳарда турли даражадаги тадбирлар, жумладан, 2017 йилнинг энергетикага бағишланган халқаро EXPO-2017 кўзгазмаси каби тадбирларни ўтказиш учун 130 дан ортиқ жойлар бор.


Хурсандбек Тўлибоев. Ғамгин шеър соғинчи (2012) | www.ziyouz.uz\nБош саҳифа МатбуотҲозирги давр матбуотиХурсандбек Тўлибоев. Ғамгин шеър соғинчи (2012)\nҲар куни бу китобни қўлимга оларканман, ҳали бирон шеърни ўқимай туриб, юрагимга “энг гуллаган ёшлик чоғида” ўзининг инсонлик ва ижодкор фитратини англаб етган шоирнинг нурли, ва маъюс чеҳраси, сиймоси кўз ўнгимда жонлангандек бўлаверади. Ичимдан куйина бошлайман, “ғамгин шеър” излаб, қисқа ва узун, ҳеч қандай қолипларга сиғмайдиган сатрларга кўзим тушади, фикрларим ўткирлашади, ҳаётга, атроф-жавонибга бошқача бир нигоҳ билан қарай бошлайман. Нега шундай? Бу маҳзун кайфият бир менинг борлиғимда уйғонаверадими? Сабабларнинг оқибати билан қизиқсиниб дўстим Ғофуржонга сим қоқаман. Айтингчи, “ғам сўзин элимдан авварлоқ айтдим, бахт сўзин айтаман элдан кейинроқ” деганида Шавкат Раҳмон яна нималарни назарда тутган эди? У шошилмай жавоб бера бошлайди: “Бу шеър ёзилганида шоир жуда ёш эди, у пайтлар мамлакатимиз ўз мустақиллигини қўлга киритмаганди, шу сабабли унинг кўнглидаги маҳзун кайфият шеърларига ҳам кўчган, элининг бахтли, осайишта кунларини кўргандан кейингина қувончли, бахт ҳақида айтаман, деганида шуларни назарда тутган бўлса, ажабмас!” Мен ҳам дўстимнинг фикрларига қўшиламан, чунки бу фикрлар ўз исботи билан айтиляпти… Кейин шоирнинг китобини ўқишга шўнғийман. Ҳар бир сатри ҳароратли, ҳар бир сатри жасоратли, жўмардлик билан битилган. Шунинг учун ҳам менинг шу топдаги кайфиятимга жуда-жуда мос ва руҳий яқиндир деб, ўйлайвераман. Ўйларим адоғсиз, туйғуларим шоирнинг туйғулари каби йириклаша боради. Менга нима бўляпти дейман туриб-туриб, ахир бу рўъби маскунда эҳтиросдан ҳам юксакроқ туйғулар бор бўлиши мумкин-ку? Нега мен шоир шеърларини севиб мутолаа қилгим келаверади. Бизларни боғлаб турган – кўнгил риштасининг, китобдаги ҳаёт ва ундаги ўткир сўзларнинг моҳиятида не сир яширин? Билмайман, билишни истаганим сайин озод туйғуларнинг хумори бўлиб қолавераман…\nШавкат Раҳмон – орамиздан эрта кетди, мазмунли ҳаёт, уч юз саҳифалик “сайланма”даги кўнгил таржимаси, юрак ва ақл мунозараси, туйғуларидаги очиқ, яширин самимият, гоҳ ўз талпинган идеалларидан ҳам баландда турган шахс қисмати… орзу-умидлари, яшашдан мақсуд не эканлигини, эл-юртни севиш саодат, БУЮК саодатлигини тушунтираётгандек. У яшаши керак эди, дегим келади. На чора, ўлим ҳақ дея озурда қалбимизни овутмоқ учун ўйлаб топамиз шундай сўзларни… шундай сўзларни айтиб, бир-биримизни сўзсиз тушунгансимон тасалли берамиз… у ўткир сўз ёзиб қолдирди кўнгил дафтари – шеъриятимизга. Шунинг учун ҳам бу инсонимнинг оловли, қиличдай кескир сатрларига маҳлиё бўлавераман. “Ким дея борлиқдан сўрайман ҳар гал, макон жим, замон жим Парвардигор жим”. Нега жим? Сукутнинг боиси нима? Нега сукут ҳам жуда узоқ чўзилди? Унинг сукутгоҳини парчинлаб, бирон мард йўқми сўз айтадиган?! “Бор дея борлиқдан сўрайман ҳар гал, аммо тилим лол, ақлим лол, қояни кўриб”. Қояга талпинганим каби талпинаман ахир, унинг шеъриятига ҳам… Фидойи бўлиш, ҳар бир ишда масъулиятли яшаш саодати ҳар кимга ҳам насиб қилавермайдиган хислат эканини фақат унинг ижодини ўқий бошлаганимдан буён англаб қолдим. Шунгача, дунёнинг сирларидан бехабар эканман. Айниқса, шахс ва ижодкор қисматидан…\nШавкат Раҳмон – ҳар куни ёдимда ва ёнимда мен-ла қадам ташлаётгандек, йўқ бошқача айтадиган бўлсам, йўлимни тополмай юрганимда тўғри йўл кўрсатаётгандек, халоскор руҳ каби ўз зиёсини сочаётгандек, сочиб саодат манзили сари етаклаб кетаётгандек… туюлаверади. Рости, мен унинг кўнгил мулки – “борлиқ ва йўқлик ораси — шеъриятига” ошино тутиндим. Ука тутиндим. Чунки шундай қилсамгина ўз мақсадларимга етажагимни фаҳмлаб қолдим. Озод руҳ, озод сўз, озод ВАТАН!!! Шоир соғинчи ва юрагининг аллақаерида шу заминга уни боғлаб турган риштанинг айнан ўзгинаси эмасмикин – ҳурлик! У бунга осонликча эришмади, олис ўлкаларга сафар қилди, етти ёт бегона “тил”ни ўрганди, соғлигидан жудо бўлди, кўплаб туйғуларини қурбон берди, шеър мадад берди унга, шеър шифо тилади! Борлиғини бир бошқача ҳол чулғаса ҳам, МАРДОНА чиқди майдонга:\n— ЁВГА ТЕРС ҚАРАГАН МУСУЛМОН ЭМАС!!!\nШоир гоҳ севинч ёшлари кўз соққаларига қалқиб чиқиб, гоҳ армонлари орзуга дўниб, “Сенданда улуғроқ нарса йўқлигин, сочим оқарганда англадим, Ватан!” Қандай олов сўзлар бу! Қандай нидолар эди! Инсон моҳиятига сафар эмасми? Ватанни англаш! Юртни севиш! Ижодкорлик қисмат экан, шу қисмат чегарасининг қадрига етган бор, етолмай ғафлатда қолиб кетган бор… лекин чинакам ижодкор учун ВАТАН қадридан, ВАТАН озодлигидан ортиқроқ бахт ва шодлик бўлмаса керак! Шундай поғонага чиққунга қадар, бир умр бахт сўзин айтмай яшаган ва ўз кўзлари билан кўрган бахтни айтиш – БУЮК САОДАТ эканлигини ниҳоятда жозиб сатрларга жойлай олган шоир “ақллидир, куллийдир”(Румий). Юзлаб шоирлар ўтди, минглаб шоирлар ўтди, ўткир сўз қолмаса ҳеч нарса қолмаслигини энди-энди мазмунига етгандекман, етиб қадам ташлагандекман… Ёзган шеърларимни тандирга ташлаб, анов “лов-лов оловга” қараб сочгим келади, кули кўкка совирилсин, ё туриб гилга айлансин!!!\n“Шавкат Раҳмон деган\nбир куни қайтадан яраладими?” –\nдеган мисралариданоқ инсонимнинг мукаммал, комил инсон эканлигини англаш мумкин. Негаки, “юраги ёнишдан тўхтамаган”(У.Ҳамдам), энг муҳим сўзларини фақат шеър деган битта байроқ остига яхшилаб муқим жойлай олган шоир нидолари ҳақиқатдан ҳам ЖАСОРАТ ва МАРДЛИК, ИНСОНЛИК ва ИЖОДКОРЛИК қисматининг яхлит, уйғун намунаси эмасми?! Буни бир бошқача тарзда идрок қилиб, ифода этсак – тили-ю, дили, амали-ю, амоли бир эканлигига шаҳодат бўламиз.\nТақдир ажойиботлари кўп ва турфа хил. Лекин шундай инсонки бор, ўзи ҳақида мақтов эшитса дили озорланади, “унинг учун ижод муҳим, шу боис ҳам мақтовларни унчалик хуш кўрмайди” деганлари нақадар тўғри. Шавкат Раҳмон ана шундай юксак истеъдод эгаси, мақтовдан, унвону мартабадан баланд кўтарила олган, “қобиқни ёриб чиқиб” саодат эшигига етишган, ватанпарвар шоир эди. Лекин айни куй авжида узилган тор, куй авжида синган кўнгил… Яна қанча сўз қолди ботинида айтилмай, “шифтга қараб ёзилган”ларини кимлар ўқиб бераркан… У сўнгги бор ўлим тўшагида, шифтга боқиб, тасаввуридаги осмонга боқиб нима демоқчи эди? Афсус, надоматлар бўлсинким, унинг ёш умрига зомин бўлган ошкораликнинг “жаллод”лари ҳозир ҳам ҳаёт! Шоир буни билганидек “Ҳозир ҳам пана-панага беркиниб олганча, иғводан, ғийбатдан кутар барака…”\nШавкат Раҳмон – қисқа умр йўли, шарафли ва унитилмас йўл! Абадият оралаб – ўзига сўқмоқ очган, ўзига ўзи жавоб бераоладиган, бизга ҳеч ҳисоб бермайдиган заҳматли йўл, оғриқли йўл! Манзили – шеър, хайрихоҳи – шеър! У ватандан олиб ватанга берди, Аллоҳ ато этган истеъдодига хиёнат қилмади, чинакам мардлик, комиллик аломати бу! Сўзларни севди, чин ва гўзал сўзларни кўз қорачиғидай авайлаб-асради, кўз тумор қилиб юрагига илиб қўйди. Шундай ҳароратли юракдан, ҳиссиз ва тузсиз шеър чиқиши мумкинми? Йўқ албатта! Чунки, унинг борлиғида – чин сўзлар макон қурган эди. Шу сабабли шоирни чин сўзлари ҳам ташлаб кетмади, кетолмади, истаклар бирлашган маконда – бахт ва шодлик баҳори барқ уриб очилди, эрта гуллади, эрта тўкилди, қишнинг совуқ ва хазонларига айланмади, аксинча, “яшил эди қантар ойида”…\nБу рўъби маскунда ижодкорки бор, ҳамиша безовта, беҳол, лекин бу чинакам истеъдод, чинакам талант эгаларига Тангри таолонинг шараф билан берган – гўзал дардлари. Шундай шарафли, оғриқли йўлнинг азобларини тотган, кечалари ухламай, оромини ўғирлаган туйғулар тўфонида тўлғонган ШАХС, ИНСОН эди у. Ҳа, бошқача ифодалаб бўлмаганидек, бошқача яшашни истамагани каби… у кўз ёшларини кўрсатмай “мангу йиғлайдиган кўзим кўксимда” дея дўстига юкиниб сўз айтади. Айтиш ҳам бир саодат эканлигини, шараф ва бурч даражасидалигини теран ҳис этади. Топинган руҳ – шеъриятида, шеър бағридаги умидда, умид бағридаги – ҳаётда эди. Шу сабабли ҳам ХХ асрнинг “бармоқ билан санарли шоирлари қаторидан” жой олди. Абадият оралаб, Ўшдан чиқди, Ватанини алқади, уни бутун борлиғи билан севди, ўша севгисини уч юз саҳифалик биргина китобига мангуга муҳрлаб кетди… Истаган саҳифасини очиб ўқиб кўринг, бунга шубҳа қилмайсиз, қайтамга ижодкор қалбига теранроқ кириб борасиз-да, “Ватанингизни юрагингизнинг энг чуқур жойига яшириб қўясиз”. Уни кўрсатиш у ёқда турсин, сўз билан айтишдан қизғонасиз…\nБу сатрлардан ҳам теран маъно, оқибатни башорат қилиш қобилияти, ўз давридан йигирма йил олдини сезиши, жуда олисларни кўзлаган мақсадлар истаги, рўёга айланса-да, худди бир гўзал туш таъбирини сўйлаётгандек, сўзлаб ҳикмат айтаётгандек туюлгани каби… шоир талпинган ИДЕАЛ аслида ҳам шудир, кўнгил дўсти ғариб бўлмаса бўлди демоқчидек… Узун ўйлар суришининг асл сабаби ҳам шудир балки… бу ўйлар “Уйғоқ тоғлар” билан бир суҳбат бўлди, чинакам жасоратли суҳбат…\nМен яна китобни варақлаб, унинг ҳар бир сатрини кўзларимга суркаб ўқий бошлайман, олис-олислардан бирда севинч, бирда мунгли куй таралаётгандек, таралиб юрак-бағримни тиғлайверади… Сафарда топган маъноларимни тоблай бошлайман, олис сафарга чиққан йўловчи мисол, китобдаги шеърларни ёд оламан, худди энг зарур буюмимни йўқотиб қўймаслик истагида… Афсус, бу шеърлар юрак билан ўқий десанг, юрагинг ҳаприқади, ақл билан мутолаа қилсанг, ақлинг шошиблар қолади, ҳар иккисини уйғун ҳолда ўқишга тушсанг бардошинг етмайди, чунки камида Шавкат Раҳмон каби юрагингда жасорат, жасоратга яраша мардлик, мардликка яраша – сўз керак бўлади! Ана шундагина – “Шавкат Раҳмон деган бир ўжар шоир, бир куни қайтадан яралиб” ғамгин шеърларини қулоғингга сабо каби шивирлаб айта бошлайди…\n← Аввалги Аввалги Вьетнам мақоллари (290 та)\nКейинги → Кейинги: Исомиддин Пўлатов. Адабиётга ҳужум (2012)


Сергели ҳокими Бандлик ва меҳнат муносабатлари вазири этиб тайинланди\nСергели ҳокими Бандлик ва меҳнат муносабатлари...\n12.09.2019 10:43 0 1966\nСергели тумани ҳокими Ҳусанов Нозим Бахтиёрович Ўзбекистон Республикаси Президенти томонидан Бандлик ва меҳнат муносабатлари вазири этиб тайинлади ва унинг номзоди Олий Мажлис Қонунчилик палатаси аъзолари томонидан кўриб чиқилди ва маъқулланди. Бу ҳақда Тошкент шаҳар ҳокимлиги матбуот хизмати хабар берди.\nНозим Ҳусанов узоқ йиллар давомида иқтисодчи сифатида банк соҳасида фаолият юритган. Қатор тижорат банклари ва Марказий банкда раҳбарлик лавозимларида ишлаган.\nТошкент шаҳар ҳокимининг иқтисодий ва ижтимоий ривожлантириш, хизматлар соҳаси ва тадбиркорлик масалалари бўйича ўринбосари ҳамда биринчи ўринбосари сифатида ҳам фаолият олиб борган.\nСергели Бандлик ва меҳнат муносабатлари вазирлиги\nЖамият 18/01, 09:55\nЭкология қўмитаси Сергелида қўпориб ташланган дарахтлар юзасидан изоҳ берди\nТехнология 12/01, 12:28\nКелажак мутахассисларини тайёрлайдиган янги лойиҳа бошланди


Ўзбекистонда қўлга олинган экстремистлар Қирғизистондаги шахслардан топшириқлар олгани маълум бўлди\n14:52 / 05.11.2015\nШу йилнинг кузида Ўзбекистонда қўлга олинган бир гуруҳ эктремистлар қирғизистонлик шерикларидан кўрсатма олиб тургани маълум бўлди. Бу ҳақда 12news.uz ресурси ҳуқуқ-тартибот органлари вакилларига таянган ҳолда хабар бермоқда.\nЭслатиб ўтамиз, сентябрь ойида Тошкент шаҳрида ноқонуний фаолиятда гумон қилинган бир гуруҳ салафийлар қўлга олинган эди.\n“Гуруҳ аъзолари ҳарбий ҳаракатларда иштирок этиш мақсадида араб давлатларига “ҳижрат” қилишни режалаштиришган, - дейилади хабарномада. – Бунинг учун улар Суриянинг “Жаннат ошиқлари” террорчи ҳаракати билан алоқалар ўрнатган. Бундан ташқари, салафийлар “Ҳизб ут-Таҳрир” экстремистик гуруҳи билан алоқага чиққан”.\nАлоқани Абдулазиз Раҳимов исмли шахс таъминлаб берган. Унинг кўмагида икки радикал гуруҳ ўртасида доимий алоқа ўрнатилган, учрашувлар ўтказилган, уларда Ўзбекистонда “халифалик” тузишга чақириқлар янграган.\nА. Раҳимовнинг тан олишича, асосий кўрсатмалар гуруҳга қирғизистонлик “биродар”лардан келган.\n“Бунинг учун улар замонавий ахборот-коммуникацион технологиялардан, шу жумладан, интернет тармоғидан фойдаланган”, - таъкидлади порталнинг суҳбатдоши.


Баҳолашда энг олий мезон-сифат\nВазирлар Маҳкамаси 2019 йил 24 сентябрда «Баҳоловчиларга тоифалар бериш бўйича давлат хизматларини кўрсатишнинг маъмурий регламентини тасдиқлаш тўғрисида»ги қарорни қабул қилди. Ушбу ҳужжат давлатимиз раҳбарининг соҳа ривожига қаратилган бир қанча қарорларига мувофиқ қабул қилинди.\nҲужжатда илк маротаба ҳар бир баҳоловчи учун алоҳида тоифа талабларижорий этилаётган бўлиб, эндиликда улар сертификатланган баҳоловчи, биринчи, иккинчи ва олий тоифали баҳоловчилар сирасига ажратилади.\nМаълумот ўрнида шуни айтиш лозимки, Республикада 1111 нафар жисмоний шахсга баҳоловчи малака сертификати берилган бўлиб, улар 262 та баҳоловчи компанияга бириктирилган. Бугунги кунда ўзининг истаги ёки иш фаолиятида йўл қўйган айрим камчилиги сабабли 67 нафар жисмоний шахснинг сертификати ҳамда 36 та баҳоловчи ташкилотга тегишли лицензия бекор қилинган.\nБаҳоловчига тоифа беришда унинг малакаси, жамоат ташкилотларига аъзолиги инобатга олинади. Қарор билан комиссия томонидан нафақат уларга тоифа бериш балки, тоифани қайта кўриб чиқиш, тоифа берилганлиги тўғрисидаги гувоҳноманинг амал қилинишини тугатиш ёки бекор қилиш тартиблари ҳам белгиланаяпти. Қарорда шунингдек, Баҳолаш ташкилотлари уюшмаси ва Ўзбекистон баҳоловчилар жамияти ҳам комиссия аъзолигига жалб қилинади.\nҚарор билан талабгорга тоифа бериш жараёнида унинг баҳолаш соҳасидаги қўшимча фаолияти ҳам инобатга олинади. Талабгорнинг жамоат ташкилотларига аъзолиги, янги стандартларни ишлаб чиқишда иштироки, ташаббускорлиги, фаоллиги, хориж малака ошириш курсларида ўқиганлиги, халқаро конференцияларда иштироки, халқаро сертификатлар (RICS, TEGoVA, Appraisal Institute, ISO 17024, NAMA, CCIM Institute) га эга экани шулар жумласидандир. ва ҳ.к.\nУшбу меъёрнинг ишлаб чиқилишида Буюк Британия, АҚШ, Германия, Россия, Латвия, Қозоғистон ва бошқа давлатлардаги халқаро тажрибалар ўрганилгани эътиборга лойиқдир.\nМаълумот ўрнида ҳозирда республикамизда дунё миқёсида юқори ўринларда турувчи халқаро баҳоловчи компаниялар билан хамкорлик қилувчи “Deloitte”, “Grant Thornton Valuation”, “Ernst & Young Valuation” каби баҳоловчи ташкилотлар фаолият юритмоқда.\nТоифа олиш имконияти баҳоловчининг касбий даражаси юқори бўлишини таъминлайди ва албатта соҳада танлаш имконияти кенгаяди. Шуни ҳам қайд этиш лозимки, илгари баҳолаш ҳисоботларининг ҳаққонийлигини экспертиза қилиш учун барча баҳоловчилар таклиф этилган бўлса, мазкур қарор талабига мувофиқ, фақат биринчи ва олий тоифали баҳоловчилар жалб қилинади.\nБир сўз билан айтганда ушбу ҳужжат билан баҳоловчилар фаолияти ҳуқуқий жиҳатдан тартибга солиниб, тоифа олиш, асоссиз чекловлар, ортиқча маъмурий таомиллар ва тизимдаги эскича механизм тубдан бартараф этилади, баҳолаш хизматлари сифати янги босқичга кўтарилади.


Режага кўра бугун жамоамиз навбатдаги мавсумга тайёргарликни бошлади. Куннинг иккинчи ярмида жамоамиз аъзолари Наманганга етиб келиб, дастлабки машғулотни ўтказишга улгуришди. Бугунги машғулот “Навбаҳор” марказий ўйингоҳида ўтказилди. Барчага маълумки, қишки йиғинлар давомида асосий эътибор футболчиларнинг жисмоний ҳолатини тиклашга қаратилади. Шу сабабли, жамоамиз аъзолари дастлабки кунги машғулот чоғида асосан жисмоний қувватни тиклашга қаратилган машқларни бажаришди. Машғулотларга бугун эрталаб, Наманганга етиб келган бош мураббий Бахтиёр Ашурматовнинг ўзи бошчилик қилди. Футболчиларимиз эртага ҳам бир маҳал шуғулланишади. Кейинги кунги машғулотларни эса кунига икки маҳалдан ташкил қилиш режалаштирилган.\nТаркиб хусусида тўхталадиган бўлсак, якунига етган мавсумда жамоамиз шарафини ҳимоя қилган футболчиларнинг деярли барчаси йиғинни ўтказиш учун Наманганга етиб келишди. 2014 йилги мавсумни Ғузорнинг “Шўртан” клубида ижара асосида ўтказган ҳимоячи Қаҳрамон Маҳаммаджанов ҳам таркибга қўшилди. Бундан ташқари жамоа ёшлари сафида ўзларини кўрсатишга улгурган бир гуруҳ ёшлар ҳам айни пайтда асосий таркиб машғулотларида қатнашишмоқда. Бошқа жамоалар сафига қўшилиши тахмин қилинган футболчиларимизни ҳам бугун Наманганга етиб келганликларини эътироф этиш жоиз. Эртага эса ҳужумчи Шаҳбоз Эркинов ва ярим ҳимоячи Элёр Жаҳоновларни ҳам сафга қўшилишлари кутилмоқда. Қуйида дастлабки кунги машғулотда қатнашган футболчилар рўйхати билан танишиш имконига эга бўласиз: Хуршид Хўжаев, Дониёр Усмонов, Ислом Жўраев, Раҳматилло Бердимуродов, Ботир Тўрабоев, Қаҳрамон Маҳаммаджонов, Омон-Биик Ҳалилов, Акбар Саттаев, Роббим Ҳасанов, Акбаршо Рашиданов, Сардор Теляков, Дониёр Инамов, Ҳожиакбар Юнусов, Дилшод Жабборов, Илҳом Бойдедаев, Отабек Валижонов, Ғайрат Жўраев, Алишер Махмудов, Абдумалик Абдуллаев, Аъзам Алиев, Муҳаммад Расулов, Азим Аҳмедов, Алишер Саматов, Мансур Саидов, Бахтиёр Ёқубов.\nЖамоада янгиликлар рўй бериши билан мухлисларимизни сайтимиз орқали хабардор қилиб борамиз.


Юлдузли тунлар-34 – mulkdor.com\nFebruary 3 2019, 04:02 АдабиётКитобларКутубхона\nТоҳир кечаси билан ухламай югуриб-елиб юрган бўлса ҳам ғалабанинг шодлигидан чарчаганини сезмас, фақат қорни очқаб, Самарқанднинг новвойлик ва ошпазлик расталари дам-бадам эсига тушар эди. Эрталаб ҳамма дарвозаларга қоровуллар тайин бўлгандан кейин Қосимбек Тоҳирга жавоб берди. Тоҳир отига миниб, яна иккита отлиқ ўртоғи билан новвойлик растасига келди.\nБу ерда ҳам бир неча юз кишилик издиҳом беш-олтита хон навкарларини ўраб олиб, тошбўрон қилмоқда эди. Навкарларнинг баъзилари йиқилиб, тош-кесаклар остида жон берган, бир-иккитаси қўли билан юзини тўсиб дод солар, инграр эди. Яланг бошидан қон оқаётган, йиртилган кўйлаги орасидан моматалоқ бадани кўриниб турган, ўзи чўкка тушиб, одамлардан шафқат сўраётган йигирма ёшлардаги йигитга Тоҳирнинг раҳми келди. У оломон орасига от солиб:\n— Халойиқ Бобур мирзо фармон бердилар! — деб қичқирди. — Таслим бўлганларни асир олмоқ керак! Булар ҳам мусулмон! Халойиқ, бас қилинг! Биз ҳам навкармиз! Навкар айбдор бўлмаслиги мумкин! Ҳамма айб буларнинг хонларида! Халойиқ тўхтанг! Бобур мирзонинг фармонини бажаринг!\nОдамлар Бобурнинг номини эшитиб отлиқ йигитнинг гапига қулоқ сола бошладилар. Шунда нариги икки отлиқ ҳам оломон орасига ёриб кирди. Учовлашиб, тошбўронни тўхтатдилар. Тоҳир бу ерга нега келганини ҳам унутди. Чала тирик йигитлардан учтасининг қўлини орқасига боғлатиб, асир қилиб олиб кетмоқчи бўлди.\nШунда оломон орасида турган сарғиш мўйловли, баланд бўйли бир киши:\n— Тўхта, йигит, сен… Тоҳир эмасмидинг? — деб қолди.\nТоҳир йўғон сўйил кўтариб олган бу одамга тикилиб қаради-ю, бундан уч йил олдин мана шу кўчада очларга нон улашган пайтини эслади.\n— Мамат оға! Сиз нега сўйил кўтариб юрибсиз? Ўзингиз ҳам ўзбек уруғидан эмасми-сиз?\n— Э, ука, булар ўзбекка кўп жаманлиқ қилди. Менинг бечора хотиним шуларнинг дастидан ўлиб кетди!\nМаматнинг кўзларида ёш йилтиради. Тоҳир бу одам билан Робия ҳақида гаплашганини эслади-ю, унутилган аламлари бирдан янгиланди. У асирларни нариги икки шеригига ҳайдатиб юборгач, ўзи отини етаклаб, Маматни четга бошлаб чиқди.\n— Мамат оға, мен тайинлаб кетган гап эсингиздами?\n— Қайси?.. Ҳа, ҳа… Айтмоқчи, бечора хотиним тириклигида бир гап эшитиб келган экан… Сиз айтган қиз андижонликмиди?\n— Билмадим, ишқилиб, ўша томондан обқочиб келишган экан. Кейин туркистонлик бир савдогар тархон сотиб олиб кетган экан.\n— Ҳа, кейин шу тархон Шайбонийхон билан бирга Самарқандга кўчиб келипти.\n— Қиз биланми? Қиз тирикми, йўқми?\nТоҳир Маматнинг сўйил тутган қўлларидан маҳкам ушлади-ю, шошилиб сўради.\n— Оти Робиями, а, Робиями?\n— Раҳматлик хотиним отини билмас эди.\n— Ўзини кўриптими? Қаерда кўрипти?\n— Фозил тархоннинг уйида.\n— Қайси Фозил тархон?\n— Бугун кечаси уни ўзларинг ўлдирибсизлар-ку?\n— Уйи қаерда, уйи?\n— Журинг, мен кўрсатиб қўяйин!\nТоҳир бир сакраб отига минди-ю, Маматни орқасига мингаштирди. Мамат сўйилини ташлади, Тоҳирнинг қўлтиғи тагидан ушлаб, уни қинғир-қийшиқ кўчалардан бошлаб бора бошлади.\nОтини йўрттириб бораётган Тоҳир: «Илоҳим ноумид қилмагин-да парвардигор! — дерди ичида.\n— Илоҳим Робия бўлсин-да!» У олти йилдан бери Робияни қидира-қидира, ахири, энди топилмайди, деган фикрга келган ва бу фикрга кўника бошлаган эди. Ҳозир чақмоқдай чақнаган умид унинг важоҳатига момақалдироқ ларзасини соляпти. Бу умиднинг чақиндай тез сўниши мумкинлиги юрагини така-пука қиларди, аъзойи баданини зир титратарди.\n— Ана ўша уй! — деб Мамат орқасида катта боғи бор икки қаватлик ғиштин иморатни кўрсатди.\nДарвоза ланг очиқ, қуролли йигитлар ичкаридан жимжимали сандиқлар ва чўғдай гиламлар кўтариб чиқмоқда эдилар. Яқинроқ бориб, Тоҳир Қосимбекнинг навкарларини таниди. Уларга катта савдогар бой ва Шайбонийхоннинг яқин кишиси Фозил тархоннинг мол-мулкини мусодара қилиш топширилган эди.\nТоҳир дарвоза олдида отдан тушди-ю, таниш нав-карларнинг ҳайҳайлашларига эътибор бермай, тўғри ичкари ҳовлига йўналди. Равонда Фозил тархоннинг қонга беланган мурдаси ётипти. Юқориги қаватдан аёлларнинг йиғи-сиғиси эшитилди. Фозил тархоннинг хотинлари эрлари учун аза очган, баъзилари бойлик тўла сандиқлардан ажралаётганлари учун ҳам додлашар, баъзилари эса ёвдан қўрқиб йиғлашар эди.\nТоҳир пастки қаватдаги очиқ эшикларга бош тиқиб қаради. Ҳеч ким йўқ. Фақат аёлларнинг кийимларию безаклари турибди. Бу тархоннинг нечта хотини бўлганикин? Робия шунга тушган бўлса, уни ҳам хотин қилиб олганмикин? Тоҳирнинг хаёлига тўсатдан келган бу фикр қалбини ўртаб ўтди. У айвондан пастга сакраб тушиб, ҳовлининг ўртасига келди-ю, юқорида йиғлаётган аёлларга қарата қичқирди:\n— Ҳей, Робия борми? Роби-я! Қувалик Робия шу ерда борми?\nХотинларнинг йиғиси бирдан тинди. Юқоридаги қаватнинг айвонидан яшил дуррали бир жувоннинг боши кўринди. Унинг қош-кўзи Робияникига ўхшарди. Тоҳир юқорига талпиниб, қалтираб:\n— Робия! — деди. — Робия!\nЯшил дуррали жувон уни кўрди-ю, ўзини орқага олди, сўнг яна айвон четига чопиб келди. Тоҳир энди унинг бахмал нимчасини, бўйнидаги маржонларини ҳам кўрди. Жувонга йигитнинг товуши таниш туюлар, аммо қилич ва ханжар таққан, юзида катта чандиғи бор, соқол-мўйлови ўсиқ баҳайбат навкар унинг ваҳмини келтирарди. Жувон алданишдан қўрқиб, яна орқага қочди. Тоҳир юқориги қаватга қараб чопди, аммо саросима бўлганидан, айвон четидаги зинапояни тополмади. Негадир ўпкаси тўлиб кўзига ёш келди:\n— Робия, мен Тоҳирмен! Тоҳир!\nЮқоридан жувоннинг чинқириғи эшитилди:\n— Тоҳир оға!\nСўнг яшил дуррали жувон чочпопугини шилдиратиб, зинапоядан ўзи чопиб туша бошлади. Юз-кўзи Робияники, аммо маржонлари, кийимлари, яна нимасидир бегона. Тоҳир уни кўриб жойида қотиб қолди. Робия ҳам зинапоя олдида тўхтади, кўзларини чақчайтириб, қўрқув аралаш шивирлади:\n— Сиз Тоҳир оғамнинг арвоҳисиз!\nРобия Тоҳирни ўша найза зарбидан ўлиб кетган деб ўйлар, унинг арвоҳига бағишлаб дуолар ўқир эди. «Eнди тирик кўрмаймен, арвоҳини кўрсам ҳам рози эдим», деб худодан астойдил сўраган пайтлари кўп бўлур эди. Унинг шу илтимосига фаришталар омин деган эканми?\n— Арвоҳингиз ҳам жонимдан азиз, Тоҳир оға!\n— Мен тирикмен, Робия! Сени олти йилдан бери излаб юрибмен!\n— Тириксиз?! — деб, Робия Тоҳирга яқин келди. Унинг чакмонини, қиличини, қўлларини бир-бир ушлаб кўрди. Тоҳир уни елкасидан қучиб бағрига босган эди, Робия унинг арвоҳ эмаслигига энди ишониб, йиғлаб юборди: — Тирик! Тирик! Худога шукр, тирик!\nТоҳир унинг сариқ атлас кўйлаги устидан елкасини силаб:\n— Робиям, жоним! — деди. — Хайрият, ўзинг ҳам тирик экансен! Мен сени олти йил изладим, қаерларда юрдинг? Нима бўлди?\nРобия Фозил тархоннинг еттинчи хотини бўлиб ўтказган йилларини эслади-ю, бирдан орқага силтаниб, Тоҳирнинг қўлларидан юлқиниб чиқди:\n— Мени қучманг, Тоҳир оға! Мен сизга муносиб эмасмен!\nРобия аламли кўзлари билан айвонда ётган ўликка қараб қўйди. Фозил тархон уни ўша босқинчилардан бир ҳамён олтинга сотиб олган эди. Робия элликдан ошган бу чолдан ҳазар қилар эди. Фозил тархон Туркистоннинг Ясси шаҳрида уни никоҳлаб олгандан кейин беш-ўн кун турар-турмас, савдо иши билан Бухорога жўнади, у ердан бошқа бир кўҳлик қизни олиб, кейин ўша билан бўлиб кетди. Робия олти йилдан бери унинг ҳарамида бевадай яшайди. Лекин буни энди Тоҳирга қандай тушунтиради? Тоҳирга фотиҳа қилинган Робия кейин бировга хотин бўлган, бунинг доғини қандай ювиш мумкин?\nРобия юзини қўллари билан тўсиб юм-юм йиғлай бошлади. Унинг бўйнидаги маржонлари, сочига тақилган чиройли кумуш чочпопуклари, эгнидаги атлас кўйлаги— ҳаммаси ўша бой савдогарнинг пулига келган. Тоҳир шуни ўйлади-ю, унинг назарида, Робия ўлган эрига куюниб йиғлаётгандай кўринди.\n— Робия, ростини айт, сен эрингга… содиқмисен?!\n— Мени пулга сотдилар! Зўрлаб никоҳладилар!\n— Бўлмаса нечун мунча куюниб йиғлайсен!\n— Мен сизга вафо қилолмаганимга куюнамен! Сизни унутганим йўқ эди, Тоҳиржон оға! Мана, тепамизда худо турипти! Бу савдогар сизнинг тирноғингизга ҳам арзимас эди! Лекин мени унга қул қилиб бердилар.\nТоҳир тишини-тишига босиб сўради:\n— Боланг борми?\nРобия йиғи аралаш бош чайқади:\n— Мен номига хотин эдим… Аслида бева…\nБир вақтлар гулдай қиз бўлган Робиянинг ўзини «хотин», «бева», деб аташи Тоҳирнинг борлиғини қақшатиб юборди. Робиядай қизга олти йилдан бери «ит тегмай» юриши мумкин эмаслигини у илгари ҳам хаёлида кўп ўтказарди. «Фақат тирик топсам бас!» деб қидирарди. Бироқ Робияни топгани билан ёшликдаги беғубор, содда бахти энди абадий топилмаслигини у илгари билмас эди. Бадандаги оғир жароҳат тузалганда ҳам чандиғи умрбод қолганидай, бошларига тушган савдонинг даҳшатли изи кўнгилларидан осонликча кетмаслигини Тоҳир энди сезмоқда эди. Робия ҳам абадий йўқолган беғубор ёшлигига куюниб йиғламоқда эди.\n— Робия, бас! Омон қолганимизга шукр қил, қани, юр!\nТоҳир Робиянинг билагидан олиб ташқарига бошлади. Қиз йиғидан тўхтаб:\n— Қаёққа? — деди.\n— Сен ҳали ҳам менинг қаллиғимсен. Юр, тезроқ!\n— Ахир мен… мен нарсаларимни олай!\n— Ҳеч нарса олмайсен. Ҳаммасини унут. Иккинчи ёдимга солма!\nТашқи ҳовлига чиққанларида Робия юк ташиётган навкарларни кўрди-ю:\n— Кўчада… уяламен! — деди. — Ёпинчиғим йўқ.\nТоҳир чакмонини ечиб берди. Робия товонига тушадиган узун симоби чакмонни бошига ёпинди-ю, Тоҳирнинг отига мингашиб чиқиб кетди.\nКейин Тоҳир Қосимбекка арз қилиб, Фақиҳ Абуллайс маҳалласидан Шайбонийхоннинг одамлари ташлаб кетган дурустгина бир ҳовлини олди. Робиянинг иддаси ўтгач, маҳалла имоми уни Тоҳирга никоҳлаб берди.\nЭски жанг майдони\nЗамбараклар музейда қолди, саркардалар кирди тарихга, гавдалардан бўшатиб қонни, аскар кирди замин қаърига. Қалин майса қоплади қадим кунда каби жанг майдонини, энди эркин ...\nАдабиётJanuary 8 2019, 07:01\nЎнинчи боб Бироқ эртасига кун очиқ, беғубор бўлди. Кечаги ёғингарчиликдан асар ҳам йўқ эди. Фақат намгарчилик, фақат одамнинг руҳини тетиклаштирувчи муздек шабада эсмокда ва ...\nАдабиётApril 17 2019, 11:04